|  |  |  |  |
| --- | --- | --- | --- |
| Slika na kojoj se prikazuje tekst, isječak crteža  Opis je automatski generiran | |  | Slika na kojoj se prikazuje tekst  Opis je automatski generiran |
| REPUBLIKA HRVATSKA  KARLOVAČKA ŽUPANIJA | |  |
| Slika na kojoj se prikazuje tekst, keramičko posuđe, porculan  Opis je automatski generiran | GRAD KARLOVAC |  |

GRADSKO VIJEĆE

GRADA KARLOVCA

PRIJEDLOG

Z A P I S N I K

sa 19. sjednice Gradskog vijeća grada Karlovca održane dana 02. veljače 2023. godine, s početkom u 09,00 sati u Velikoj vijećnici Gradskog vijeća grada Karlovca, Banjavčićeva 9.

NAZOČNI VIJEĆNICI: Dobriša Adamec, Dimitrije Birač, Danko Butala, Dražen Cukina, Josip Čavlović, Tihomir Čohan, Mario Goršić, Marina Jarnjević, Dragica Malović, Ana Matan, Mirjana Mladenović, Tomislav Novak, Josip Obranović, Albert Ofner, Predrag Pavlačić, Ivica Furač, Ehlimana Planinac, Alenko Ribić, Marin Svetić i Romeo Štokić.

ODSUTNI VIJEĆNICI: Tihomir Mamić

OSTALI NAZOČNI: Damir Mandić, gradonačelnik, Ivana Fočić, zamjenica gradonačelnika, Ines Letica Žaja, dipl.iur., voditeljica Odsjeka za pravne, opće i kadrovske poslove, Dijana Kujinek, mag.nov,, pročelnica Ureda Gradonačelnika, Lidija Malović, dipl.oec., pročelnica Upravnog odjela za proračun i financije, Tatjana Gojak, dipl.iur, pročelnica Upravnog odjela za imovinsko pravne poslove i upravljanje imovinom, Dario Greb, dip.ing.prom., pročelnik Upravnog odjela za komunalno gospodarstvo, Draženka Sila Ljubenko, prof. pedagog, pročelnica Upravnog odjela za društvene djelatnosti, Daniela Peris, struč.spec.oec., pročelnica Upravnog odjela za gospodarstvo, poljoprivredu i turizam, mr.sc. Marijana Tomičić, dipl. politolog, pročelnica Upravnog odjela za razvoj grada i EU fondove, Irena Grčić, struč.spec.pec., pročelnica Službe za javnu nabavu, Jasminka Maslek, dipl.oec., pročelnica Službe za unutarnju reviziju, Vesna Ribar, dipl.ing.građ., pročelnica Upravnog odjela za prostorno uređenje i poslove provedbe dokumenata prostornog uređenja, dr.sc. Ana Hranilović Trubić, dipl.ing.građ., pročelnica Upravnog odjela za gradnju i zaštitu okoliša, Anita Trbuščić dipl.oec., pročelnica Službe za ITU mehanizam, Marija Pilčik, dipl. ing. agronomije, Savjetnica za zaštitu okoliša, Marino Ivasić, dipl. ing. prom., voditelj Odsjeka za promet, Katarina Malenica, Ivan Klokočki, Tomislav Vukelić, Hrvoje Klobučar, Andreja Barberić, Ivica Pavleković, Ivan Uđbinac, Vlatko Ivka, Kristina Čunović, Igor Čulig, Irena Božičević, Anita Štefanac, Danka Pavletić, Dario Smojver, Marina Burić, Željko Šančić, Suzana Šnajder, Mirko Janjatović, Bojana Borić

ZAPISNIČARKA: Mirna Mileusnić

Sjednicu otvara gospodin Marin Svetić, predsjednik Gradskog vijeća grada Karlovca, pozdravlja sve nazočne u vijećnici, te konstatira da je vijećnici nazočno 20 vijećnika od ukupno 21 vijećnik, što znači da se mogu donositi pravovaljane odluke i zaključci.

Predsjednik Gradskog vijeća izvijestio je nazočne da je vijećnik, gospodin Tomislav Novak predložio nadopunu dnevnog reda i prijedlog za održavanje tematske sjednice. Predsjednik Gradskog vijeća poziva gospodina Tomislava Novaka da iznese obrazloženje.

**TOMISLAV NOVAK:**

Dakle, nadopuna dnevnog reda Odluka o pokretanju postupka utvrđivanja iznosa potrebnog za sanaciju ceste Brodarci. Kao što smo upoznati, Hrvatske vode su postavile u Brodarcima box barijere i uništile su i u potpunosti devastirale postojeću cestu u ulici Brodarcima, čime je stanovnicima Brodaraca onemogućeno normalno prometovanje i pristup svojim dvorištima, što bitno ugrožava kvalitetu života u navedenom naselju, te obzirom da je održavanje navedene ceste odgovornost Grada Karlovca, tražim očitovanje Grada što namjerava poduzeti vezano uz navedeni problem? Nadalje svjedočili smo da da postavljene box-barijere zadržavaju vodu na cesti i onemogućavaju prometovanje tri do četiri puta mjesečno u odnosu na jednom godišnje prije privremenog rješenja, čime je evidentno da je izvedeno privremeno rješenje Hrvatskih Voda stvorilo daleko više štete nego ikakvu zaštitu od poplave. Isto tako obzirom da vodom natopljene box-barijere konstantno pritišću uništenu cestu težinom od preko 1.000 tona, smatram da ukoliko Grad Karlovac ne poduzme nikakve mjere protiv Hrvatskih Voda, postaje suodgovoran za napravljeni problem. Odnosno svi mi postajemo suodgovorni za ono što je tamo napravljeno. Pozivam gradonačelnika i gradske službe da utvrde iznos koji je potreban za sanaciju ceste u naselju Brodarci kako bi se tražila naknada štete od Hrvatskih voda jer ista je nastala njihovom intervencijom u prostoru. Mislim da mi kao Gradski vijećnici, kao grad bi trebali jednoglasno donijeti odluku da je narušena cesta u Brodarcima. To je šteta Hrvatskih voda koju su napravili na našem području, koju bi mi trebali s našim novcima platiti i mislim da tu jednostavno, na to ne bi trebali pristati. Pozivam sve vijećnike da podrže ovu odluku, da stanemo na kraj ovom procesu koji se odvija i da donesemo odluku da se do sljedećeg vijeća utvrdi kolika je šteta i da za naknadu tražimo Hrvatske vode da nam kompenziraju štetu. Hvala vam i nadam se da ćete razumjeti o čemu se radi.

Predsjednik Gradskog vijeća zamolio je gospodina Tomislava Novaka da iznese obrazloženje za prijedlog sazivanja tematske sjednice.

**TOMISLAV NOVAK:**

27.10.2022. bila je zadnja rasprava, odnosno tematska sjednica o Hrvatskim vodama, o njihovom projektu. Nakon toga mi smo taman osnovali udrugu Brodarci, nakon 2 i pol mjeseca što je prošlo. Kao udruga, sa stručnim timom našli smo neka rješenja koja bi htjeli predložiti Gradskoj upravi da u suradnji poboljšamo taj projekt. Na toj tematskoj sjednici bilo bi dobro postaviti mnoga pitanja koja u ovih 2 i pol mjeseca građani imaju, da revidiramo stanje projekta i da vidimo kako će se to dalje razvijati, da li može doći do nekih promjena, jer ovaj način na koji ta obrana od poplava ide, nije sigurno dobra ni za ekološku mrežu i slivne vode. Tako da tematska sjednica bi jedna bila sasvim potrebna da revidiramo sve što se dogodilo u zadnjih 2 i pol mjeseca. Hvala vam.

Predsjednik gradskog vijeća daje riječ gradonačelniku, gospodinu Damiru Mandiću.

**DAMIR MANDIĆ:**

Evo, ja vas sve pozdravljam, sve one koji nas prate putem Hrvatskog radija Karlovac i putem youtube kanala. Pa dobro, što se tiče ove točke vezano za Brodarce, mislim da to možemo prihvatiti, to uopće nije problem, taj zaključak možemo donijeti. Mislim da on ovakav kakav je ima neke svoje manjkavosti, ali namjera nam je jasna tako da što se tiče sanacije cesta, odnosno odgovornosti Grada ili Hrvatskih voda, tko, što treba platiti, dapače. Ja bih to uvrstio u dnevni red, pa možemo onda u samoj raspravi možda definirati neke elemente. Ovo kako ste vi naveli to zakonski ne ide, ali ajmo to kroz raspravu proći pa da onda znamo na čemu smo. Znači što Grad, odnosno naš nadležni odjel je učinio, odnosno što bi trebao učiniti u narednom vremenu. Tako da mislim da možemo prihvatiti prijedlog ovakve točke, ali kažem, možemo u samoj raspravi možda neke stvari još malo izbistriti i donijeti nekakav zaključak, vjerujem da će nam biti svima prihvatljiv. Naravno da interes stanovnika Brodaraca je zajednički interes svih nas.

Što se tiče tematske sjednice, ne znam koja je procedura po pravilniku, dapače, ja nemam problema s tim. Uvijek sam bio za tematske sjednice. Nemojmo zaboraviti da smo i prije nekih 2 i pol mjeseca imali ovdje jednu tematsku sjednicu gdje je upravo cijeli sustav bio prezentiran. Rasprava se na neki način usmjerila samo na mjeru 6 Brodarci, ali na toj sjednici Hrvatske vode su isprezentirale cijeli sustav obrane od poplava, što ja mislim da je dobro vraćati u eter odnosno u te naše rasprave, razgovore pa i rasprave tih nekih stručnih tijela, vraćati pojam sustav obrane od poplava Grada Karlovca jer je to jedna cjelovita projektna priča. Što se tiče samog otvaranja mjere 8, čini mi se, kanala Kupa – Kupa, ono što ja ovdje moram naglasiti je da je i na toj tematskoj sjednici isprezentirana i ta mjera, ja vjerujem da vi imate informacije da se mjera 8 projektira, znači i vodna ustava, odnosno stepenica za povećanje kapaciteta kanala Kupa – Kupa i retencija Kupčina i te informacije ste i dobili, mogli dobiti na toj sjednici i u konačnici ako ćemo se malo vratiti u prošlost i u prošli saziv vijeća, u konačnici i u ovaj saziv vijeća, mislim da smo se uvijek svi slagali da je mjera 8 ustvari ona jedna ključna mjera prema kojoj bi se sve ostale trebale ravnati. Na kraju krajeva dvije godine, mislim da je to bila 2019/2020, ne znam koliko ste tada bili uključeni, koliko vas je to tada sve skupa zanimalo, dvije godine je rušena nabava za projektiranje mjere 8 i to je isto na ovom, u ovoj dvorani, na ovom vijeću puno puta bilo komentirano, ali to je ono nešto što jednostavno nije, na koncu ne u nadležnosti Grada Karlovca, nije u nadležnosti ni Hrvatskih voda. Nakon što je donesen zakon na razini sabora Republike Hrvatske, popularnih LEX Kupa, odnosno nakon što je došlo napokon do odabira izvođača za projektiranje, mjera 8 se projektira i prema zadnjim brifinzima sa Hrvatskim vodama kojeg imamo svakog utorka i prošli utorak je bio, glavni projekt za mjeru 8 bi trebao biti gotov u 6. mjesecu 2023. godine. Mislim da s te strane, te informacije su ključne jer to je sad onaj jedan element gdje ustvari imamo zahtjev ili, ne znam kako bih to rekao, da neko stručno tijelo, za koje ja osobno ne znam koje je to stručno tijelo, daje neke svoje prijedloge. Dapače, nemam ništa protiv, poslat ćemo Hrvatskim vodama i taj prijedlog, ali sa jasnim stavom da mjera 8 kao takva ima sve potrebne dokumente da se može projektirati, pogotovo ove dokumente na koje se vi danas pozivate, vezano za zaštitu okoliša. Bitno je da to svi imamo na umu. Ono što mislim da je isto bitno, na toj tematskoj sjednici je bilo dogovoreno, koliko se ja sjećam, da ćete vi kao predsjednik udruge ili već što, zatražiti, odnosno, predložiti termin sastanka sa Hrvatskim vodama, vezano, ne samo uz mjeru 6, ja nisam dobio taj vaš prijedlog, taj vaš zahtjev, ima tome dva i pol mjeseca, jer je bio prijedlog da vi, odnosno ta stručna ekipa sjedne sa projektantima i to ste vi zatražili. Do sad, do danas ja taj prijedlog dobio nisam. Pitao sam i Hrvatske vode jesu li ga dobile, nisu. Znači i taj element još stoji od strane grada i od strane Hrvatskih voda kao neka mogućnost koju smo mi rekli da nema nikakvih problema, dapače, ali očito su se u međuvremenu neke stvari promijenile. Naravno da možemo cijeli taj proces sustava obrane od poplava promatrati na ovaj ili na onaj način, ali ja sam na jednom portalu nakon jedne pressice pročitao da je gospodin Troskot, koji bio na toj pressici, izjavio: rijeke treba pustiti da se razliju kao što su se prije razlijevale. Ja nisam to čuo, ne znam je li to to točno, pa me samo zanima bih li mogao dobiti ton te izjave. Jer ako je to gospodin Troskot izjavio, ne sumnjam u novinarske, novinarsku profesiju, ali ako je gospodin Troskot to izjavio, to je jedna rečenica o kojoj će se sigurno u budućnosti u gradu Karlovcu puno pričati. Hvala.

Predsjednik Gradskog vijeća izvijestio je nazočne da je gospodin Tomislav Novak skupio dovoljan broj potpisa sukladno članku 74. Poslovnika Gradskog vijeća, vezano za tematsku sjednicu.

U narednom periodu predsjednik Gradskog vijeća sazvati će sjednicu Predsjedništva Gradskog vijeća te će se raspraviti o tom prijedlogu.

Prijedlog nadopune dnevnog reda sa točkom Sustav obrane od poplava Grada Karlovca – stanje ceste u ulici Brodarci, sukladno članku 77. Poslovinka Gradskog vijeća, o toj točki se neće raspravljati već direktno glasovati.

Predsjednik Gradskog vijeća daje na glasovanje nadopunu dnevnog reda, točka 11. Sustav obrane od poplava Grada Karlovca – stanje ceste u ulici Brodarci.

Od nazočnih 20 vijećnika u vijećnici, vijeće je sa 20 glasova ZA prihvatilo nadopunu dnevnog reda.

Predsjednik Gradskog vijeća grada Karlovca predložio je slijedeći:

D N E V N I R E D

1. Usvajanje skraćenog zapisnika sa 18. sjednice Gradskog vijeća Grada Karlovca,
2. Odluka o donošenju Programa zaštite okoliša Grada Karlovca za razdoblje od 2022. do 2025. godine,
3. Odluka o davanju suglasnosti za sklapanje Ugovora o sufinanciranju provedbe Projekta Centar za gospodarenje otpadom Babina Gora u 2023. godini,
4. Odluka o provedbi postupka javne nabave radova na rekonstrukciji mosta Rakovac,
5. Odluka o provedbi postupka javne nabave izgradnje i opremanja dječjeg vrtića Rečica,
6. Odluka o provedbi postupka nabave radova na obnovi zgrade iz područja obrazovanja oštećene u seriji potresa – OŠ Dragojla Jarnević,
7. Odluka o provedbi postupka javne nabave radova na izgradnji parkirališta u Ulici kralja Zvonimira,
8. Odluka o provedbi postupka javne nabave radova na izgradnji nogostupa u dijelu Žumberačke ulice,
9. Odluka o odobravanju provedbe postupka nabave javne usluge komunalnog linijskog prijevoza putnika,
10. Odluka o provedbi postupka javne nabave za radove na asfaltiranju nerazvrstanih cesta Grada Karlovca,
11. Sustav obrane od poplava Grada Karlovca – stanje ceste u ulici Brodarci.

Predsjednik Gradskog vijeća stavlja na raspravu prijedlog dnevnog reda.

Budući da nije bilo rasprave, članovi Gradskog vijeća su sa 20 glasova ZA glasali za predloženi dnevni red. Predsjednik utvrđuje da je dnevni red usvojen sa 20 glasova ZA.

Prije prelaska na rad prema usvojenom dnevnom redu predsjednika Gradskog vijeća, a u skladu sa člankom 80. Poslovnika o radu Gradskog vijeća grada Karlovca održat će se aktualni sat.

**AKTUALNI SAT**

**JOSIP OBRANOVIĆ:**

Dobar dan svima i srdačan pozdrav svima. Imam 2 pitanja za gospodina gradonačelnika Damira Mandića. Je li se čuje dobro? Okej, hvala. Evo ovako, jedno od pitanja za gradonačelnika je, danas ćemo na jednoj od točaka na današnjoj sjednici davanje suglasnost za početak postupka javne nabave za početak radova na osnovnoj školi Dragojla Jarnević. Znamo da za vrijeme obnove djeca će se morati preseliti na neku drugu lokaciju. Budući da imamo ovih dana za čuti raznorazne informacije u eteru, pa ovoga, je li nas možete izvijestiti, kao osnivač, gdje bi se održavala ta nastava, nastava za učenike osnovne škole Dragojle Jarnević dok traju radovi. Gospon Pavlačić nešto sugerira.

**MARIN SVETIĆ, predsjednik Gradskog vijeća:**

Izvolite druga.

**JOSIP OBRANOVIĆ:**

Druga to, drugo pitanje isto za gospodina gradonačelnika. Je li gradska uprava zaprimila peticiju za izgradnju nogostupa u naselju Hrnetić i kakav je stav gradske uprave vezano za taj dio? Hvala lijepa.

**MARIN SVETIĆ, predsjednik Gradskog vijeća:**

Hvala lijepo. Pozivam gospodina gradonačelnika, izvolite.

**DAMIR MANDIĆ, gradonačelnik:**

Bojim se da će nam ova otočka oduzet puno vremena na aktualcu, odnosno ovo pitanje. Pa zato bih ja molio predsjednike, predsjedniče vijeća, ako ja odužim, vi me prekinite, nema problema, ali pod točkom dnevnog reda možemo još detaljnije, ali dobro, interes je, interes je veliki. Svjesni smo toga, dapače i uvažavam ga. Što se tiče cijele te procedure mislim da je i u obrazloženju, u obrazloženju točke uglavnom sve napisano, ali je činjenica da zadnjih dana svjedočimo jednoj situaciji koja, duboko sam uvjeren, govorim iz pozicije gradske uprave, zaista se nije trebala dogoditi. Naime, radi se o činjenici da imamo zgradu osnovne škole Dragojle Jarnević koja je uslijed potresa, znači označena je zelenom naljepnicom i u njoj se može održavati nastava. Naravno da smo mi sve zgrade koje su u, pogotovo škole i vrtiće, pregledali i naravno da, kad smo radili te elaborate, da su i utvrđene neke preporuke. Mi smo naravno, na temelju tih preporuka, prijavili našu školu na fond solidarnosti. Pogotovo, to ponavljam i naglašavam, pogotovo zbog namjere da škola, da osnovna škola Dragojle Jarnević u jednom trenutku isto tako bude, da, da u njoj bude omogućena jednosmjenska nastava. Znači da sva djeca budu u istom, u isto vrijeme u školi. Danas to nije slučaj, danas to nije slučaj upravo iz tog razloga što protupotresna ili kako ćemo to nazvati struka kaže da ipak treba odraditi te konstrukcijske zahvate, odnosno konstrukcijske obnove. Logično je bilo da kad smo dobili od Ministarstva i rješenje, u konačnici i ugovor, da smo prihvatili ta sredstva. Ono što mogu reći iz perspektive gradske uprave, da stvarno, tu se mogu referirati na pročelnicu Hranilović, pročelnicu Ljubenko, pročelnicu Tomičić, da smo stvarno sve odradili krajnje profesionalno i ono što je jako bitno na vrijeme. Svi oni koraci koje smo mi poduzeli, poduzimani su u rokovima najbržim mogućim. I naravno da tu sad dolazimo do ovog elementa organizacije nastave. Jer ne bi govorio o preseljenju, ali u konačnici da bi organizirali nastavu za osnovnu školu Dragojle Jarnević, morali smo vidjeti što i kako. Ne bi htio da ovaj moj odgovor se pretvori u, ajde, nekakvu obranu pozicije gradske uprave, ali isto tako ne bi htio da ispadne da se, da na neki način pojašnjavam ili odgajam ili poučavam bilo koga, ali moram reći da sam iz pozicije gradonačelnika stvarno očekivao od svih koji su uključeni u proces, onaj 1 pedalj više građanske solidarnosti, razumijevanja i podrške. Ovih dana sam puno puta čuo, zadnjih tjedana, gradonačelniče udarite šakom po stolu i riješite to, presjecite to. Šakom po stolu se lupa kad si nemoćan i kad si nesposoban. Ja nisam ni nemoćan, ni nesposoban. Ovo je situacija koji, gdje smo svima, prije svega, to naglašavam, rukovodstvu jedne i druge škole ili zajedno s njima, gdje smo tražili najbolje, najbolje rješenje za sve. Iako smo svjesni da najboljeg rješenja, najidealnijeg rješenja nema. Pogotovo jer imamo ograničenja što se tiče prostora. Da sad ne idem u detalje, jer tu sam dobio i neke mailove, poruke roditelja jednih, drugih, iz Braće Seljan, iz Dragojle i tako dalje i tako dalje. Za neke sam, po nekima sam ja kao gradonačelnik kriv, po nekima je netko drugi kriv. Mislim da ovdje ne trebamo ići do te, do te razine, ali ću se referirati, zbog rješenja naravno, upravo na sastanak koji je u ponedjeljak održan u mom uredu, a prije tog sastanka dobrih mjesec dana se sa razine odjela za društvene djelatnosti intenzivno komuniciralo, tražilo, vagalo, u jednom trenutku je bilo 8 rješenja na stolu kako bi se to dalo, dalo, dalo riješiti. Na sastanku u ponedjeljak, gdje su bile obadvije ravnateljice, osnovne škole Dragojle Jarnević i osnovne škole Braća Seljan, bila je pročelnica Draženka Sila Ljubenko, u jednom trenutku je bila i ravnateljica glazbene škole koja koristi prostore u bivšem MIOŠ-u., je, ja sam tad bio stvarno uvjeren, usuglašen ili dogovoren prijedlog gdje bi osnovna škola Braće Seljan ustupila prostor u jednom dijelu i to na način da razredna nastava osnovne škole Dragojle Jarnević, znači razreda nastava, tu su od prvog do četvrtog razreda, da bi oni koristili učionice i mijenjali smjene sa predmetnom nastavom osnovne škole Braće Seljan. Zašto ovo naglašavam, zato što prijedlog o promjeni smjena predmetne razredne nastave je došao od strane ravnateljice osnovne škole Braće Seljan. Predmetna nastava osnovne škole Dragojle Jarnević će, bi bila u poslijepodnevnoj smjeni u gimnaziji jednim dijelom, jedan razred u ekonomskoj školi. I zaista nakon puno, puno traženja rješenja, ja sam stvarno bio u tom trenutku uvjeren, da smo svi koji smo uključeni u proces, znači i prije svega jedna škola, druga škola, nemojmo ovdje zaboraviti gimnaziju, ekonomsku koje su bez ikakvog propitivanja jednostavno te prostore koje imaju dale na raspolaganje, pa onda idemo i vijeće roditelja jedno, vijeće roditelja drugo, da su svi na neki način spremni donijeti, odnosno podnijeti, reći to tako, taj teret te neke zajedničke, zajedničkog rješenja, zajedničke odgovornosti. Da bi nakon tog sastanka samo dan poslije došlo iz osnovne škole Braće Seljan, Učiteljsko vijeće daje, slaže s tim prijedlogom. Vijeće roditelja se ne slaže s tim prijedlogom. Kod osnovne škole Dragojle Jarnević Učiteljsko vijeće prihvaća taj prijedlog i vijeće roditelja prihvaća taj prijedlog. Što se dogodilo u međuvremenu. Ja sam dobio i peticiju roditelja osnovne škole Dragojle Jarnević, gdje oni poprilično jasno kažu da ne pristaju na taj prijedlog. Braće Seljan ispričavam se, gdje oni, peticiju osnovne, da, roditelja škole Braće Seljan, gdje oni jasno kažu da uopće ne pristaju na bilo kakvo mijenjanje smjena. E sad, dolazimo do jedne stvari koju bih ja ovdje htio malo samo mrvicu razjasniti, vjerojatno ljudi koji nisu direktno vezani uz obrazovni sustav, malo im to neće biti blisko, ali s obzirom da ja dolazim iz obrazovnog sustava, moram to reći. Školom upravlja školski odbor, jednom i drugom školom. Plan i program, školski kurikulum na početku školske godine i za jednu i za drugu školu i za treću i za četvrtu donosi školski odbor. Na temelju tog školskog odbora se donose tjedna, odnosno godišnja zaduženja nastavnika. U školskom odboru su 3 predstavnika osnivača, 1 predstavnik vijeća roditelja, 2 predstavnika Učiteljskog, odnosno nastavničkog vijeća i 1 predstavnik radničkog vijeća. Umjesto i sad dolazimo do onoga ključnog, umjesto da smo ovaj problem, možemo tako reći, svi zajedno doživjeli u duhu razumijevanja, solidarnosti, podrške, mi smo se svi za čahurili u svoje prostore, u nekakav svoj krug i jednostavno doveli se u situaciju da ćemo ovaj problem morati rješavati procedurom. Što je šteta. Ovo je bila situacija koju ja, znam često puta gdje god jesam, na kojem god događaju da jesam, svrstati ili staviti u onu kategoriju da svi tamo gdje jesmo, možemo učiniti nešto dobro za svoj grad, za svoj Karlovac i svi se pozivamo na svoj grad, ali kad treba napraviti taj jedan korak, e onda smo u rikvercu. Onda smo povukli ručnu i čekamo da netko drugi povuče više za svoj grad. Kao gradonačelnik, kao osnivač, predstavnik osnivača, ostajem kod zaključka sa sastanka koji je kod mene u uredu dogovoren. Svjestan da kao osnivač nemam većinu u školskom odboru, Grad Karlovac nema većinu u školskom odboru. U školskom odboru većinu imaju nastavničko vijeće, radničko vijeće, vijeće roditelja. Prijedlog koji je u ponedjeljak usuglašen u uredu gradonačelnika, je, meni se čini, prijedlog koji može biti prihvatljiv svima. Ako mene pitate zašto je meni prihvatljiv, zato što od prvog do četvrtog razreda osnovne, djeca osnovne škole Braće Seljan ostaju u prijepodnevnoj smjeni. Učenici od prvog do četvrtog razreda, razreda Dragojle Jarnević, od 70 radnih dana, 35 su prijepodne, 35 su poslijepodne. Ukoliko to nije tako, onda su ta djeca 70 dana poslijepodne. Ja mislim da nije, da nikome ne bi trebao biti problem razumjeti ovu matematiku. Govorimo o učenicima od prvog do četvrtog razreda. O učenicima od petog do osmog razreda uopće ne raspravljamo. To isto nije fer. Osmaši imaju upise u osnovne škole. U srednje škole. Osmaši imaju nacionalne ispite. Što ćemo s njima. Tako da je to stav osnivača, evo, svi su htjeli čuti stav osnivača, ovo je stav osnivača. Svjestan je osnivač da o svemu ovome će vjerojatno nešto reći i Ministarstvo znanosti, obrazovanja i sporta. O svemu ovome će očito, očito nešto reći i pravobraniteljice jer vidim da smo poslani i na pravobraniteljstva, ali mi se čini, ali mi se stvarno čini i nakon ovog Gradskog vijeća, ja stvarno pozivam sve da prihvate ovaj prijedlog. Na tom sastanku je, ja ću reći dogovoreno, da to rješenje traje do šestog mjeseca i to je bio uvjet osnovne škole Braće Seljan. Da ćemo nakon toga razgovarati što i kako dalje. Okej, premda bi bilo dobro već sad imati i opciju B, što ako ne bude gotova obnova do kraja šestog mjeseca. Sad tu za kraj dolazimo do jednog elementa koji je ovdje ključan. Ja sam dobro iščitao zapisnike sa svih Učiteljskih vijeća, sa svih vijeća roditelja i vjerovali ili ne, znači ljudi koji jesu u tim učiteljskim vijećima i vijeću roditelja, ja kad kažem da ih razumijem i da vas razumijem, zaista to je tako i razumijem vaše pozicije, razumijem vaše brige, razumijem vaše strahove, razumijem na koncu i vašu nesigurnost da će nešto biti onako kao što je rečeno, ali isto tako imam pravo očekivati, ne samo u ime gradonačelnika, odnosno u ime gradske uprave, nego u ime svih nas, da postoje procesi koji ne ovise o gradskoj upravi, a to su procesi izbora izvođača, žalbe po, po javnoj nabavi i tako dalje i tako dalje. Briga ili konstatacija da je to što mi ne znamo rok obnove, da je to nestručno, neodgovorno, neozbiljno, mogu razumjeti da to kaže netko tko ovoga, nije toliko duboko u svemu tome, ali postoje stvari koje ne ovise o nama. Za kraj 23. ožujka je najraniji rok da mi možemo potpisati ugovor s izvođačem, pod uvjetom da se netko javi za tu obnovu i pod uvjetom da, ako bude, znači ako se netko javi, ako ne bude žalbi, da se nitko ne žali. Još jednom koristim evo i ovu govornicu i ovu prigodu, da sve nas pozovem na pedalj više razumijevanja, solidarnosti, podrške, u konačnici, mi kao građani imamo i neke svoje obveze. Nemamo samo pravo. Hvala lijepo.

**MARIN SVETIĆ, predsjednik Gradskog vijeća:**

Hvala lijepo, ja ću, drugo pitanje nogostup Hrnetić. Evo, ja ću ovoga, pošto je bila tema vrlo aktualna, odnosno.

**DAMIR MANDIĆ, gradonačelnik:**

Ispričavam se zbog vremena kojeg sam vjerojatno prekoračio, molim predsjednika vijeća da mi oduzme kasnije ovoga, neka me skrati samo da bi vijećnici imali više vremena za svoja pitanja.

**MARIN SVETIĆ, predsjednik Gradskog vijeća:**

Evo ja ću samo, samo ako, evo, malo me saslušajte, znači bitno je, pustio sam, obzirom da je aktualna tema, obzirom da je puno upita bilo, obzirom na pristiglu peticiju roditelja osnovne škole Braća Seljan, ja zahvaljujem. Primljeno je na znanje. Ovoga, ja sam produžio namjerno, odnosno dao sam 5 minuta duže, tako da ćemo to nadoknaditi. Ja sad pozivam gradonačelnika na drugo pitanje koje postavio uvaženi vijećnik Obranović, a tiče se nogostupa Hrnetić, izvolite.

**DAMIR MANDIĆ, gradonačelnik:**

Dobro, mislim da što se tiče nogostupa Hrnetić, mislim da sam ja o tome već govorio, na koncu na zboru građana u rujnu, mislim da je bio rujan ili listopad, ne znam sad napamet. Mi smo sa stanovnicima Hrnetića, to je bila u biti jedina tema i glavna tema tog, tog, tog sastanka. Meni je drago da je u ovom slučaju i ne samo Hrvatska demokratska zajednica, nego i neke druge političke stranke, da su krenule kopirati rad Hrvatske demokratske zajednice, pa su počeli organizirati određene sastanke po mjesnim odborima i gradskim četvrtima, što mislim da je dobro. Ja sam tada rekao koji je problem nogostupa u Hrnetiću. Tad sam i rekao znam i tad to građani nisu prihvatili, ne očekujem ni da će sad, da smo mi kad smo radili aglomeraciju predvidjeli u sklopu mjere 2, odnosno grupe 2, odnosno 3, 2 je li tako, nogostup do, u Drežniku, znači nogostup ide do autoceste i imali smo 2 nogostupa u projektu, odnosno po programu, a to je nogostup Sajevac i nogostup Hrnetić. U tom trenutku kad smo to radili mi smo trebali dignuti još nekih skoro dvadesetak milijuna kuna kredita za ta 2 nogostupa i nismo to tada napravili, jer je to preveliko kreditno zaduženje i to je jedini razlog zašto u tom trenutku, odnosno zašto u sklopu aglomeracije nije predviđena izgradnja nogostupa Hrnetić, odnosno nogostupa Sajevac. Inače u sklopu aglomeracije, naša obveza grada je do visine nekih, naših novaca, znači do visine nekih 75 miliona kuna, skoro 50 miliona kuna je kreditnog zaduženja i to je bio jedini razlog zašto to nije napravljeno. Je li to bila dobra odluka ili nije, naravno da iz pozicije stanovnika Hrnetića nije bila dobra odluka, ali iz pozicije mogućnosti proračuna grada Karlovca to je bila jedina u tom trenutku logična, logična odluka. Ono što sam već komunicirao, nogostup kao takav sigurno neće biti ovoga, po, neće se moći početi, početi raditi dok se ne završi aglomeracija, ali sam isto tako već najavio, tako će i biti, znači tamo negdje, ja očekujem da ćemo mi početkom, krajem travnja, početkom svibnja imati jasnu sliku i troškova, odnosno i rokova aglomeracije i tada sam rekao da ćemo izići sa jasnim planom kad i u kojem trenutku će se raditi i u kojim fazama i to sam rekao na zboru građana, nogostup Hrnetić, odnosno nogostup, nogostup Sajevac. Namjerno ova 2 nogostupa spajam zato što jedan i drugi imaju svoju logiku. Ne prihvaćam, ne prihvaćam tvrdnje bilo koga da je Grad Karlovac ili gradska uprava neosjetljiva, da joj nije, da su, da joj nije bitna sigurnost djece ili bilo što drugo, ovo su razlozi zašto u ovom trenutku nogostup Hrnetić nije u projektu. Ja se stvarno iskreno nadam, iskreno se nadam da ćemo mi već u 24. imati vjerojatno, to će biti okvirni sporazum, vjerojatno ćemo imati prvu fazu nogostupa Hrnetić, odnosno nogostupa Sajevac. Do koje razine i kako, opet kažem, tu ćemo se opet vratit na ovaj dio proračuna, ali to ćemo sve do detalja, ja očekujem krajem travnja, krajem svibnja, izići vani sa podacima. Hoće li građani Hrnetića sa ovim biti zadovoljni ili ne, ja vjerujem, odnosno pretpostavljam da neće, ali nikad nisam bio tip koji će kupovati glasove, ja ih pokušavam zaslužiti. Hvala.

**MARIN SVETIĆ, predsjednik Gradskog vijeća:**

Hvala lijepo. Ja pozivam dalje, uvaženog vijećnika gospodina Tomislava Novaka. Izvolite imate riječ.

**TOMISLAV NOVAK:**

Hvala predsjedniče. Kao i sa Dragojlom, kao i sa mnogim stvarima koje uočavamo ovdje kao oporbeni zastupnici, smatram da je stvar organizacije, koordinacije i odgovornosti najveća uloga gradske vlasti koje se mora prihvatiti. Prvo pitanje za gradonačelnika vezano za APN i POS stanove u gradu Karlovcu. Ovih dana priča se dosta o POS stanovima i subvencije, odnosno potpori mladima da nađu svoje prvo stambeno, da riješe svoje prvo stambeno pitanje. Grad ima divnu priliku da mladima iskreno pruži jednu šansu da se osamostali, osjeti slobodu življenja, no nažalost s ovim modelom koji ovih dana prezentira Grad Karlovac, to je potpuni promašaj. U samom startu projekta najavljivao se najam i prodaja stanova. Ovih zadnjih dana kako su prezentacije tih stanova i kako ljudi odlaze javljaju mi da najam zapravo je sveden na minimum i ... im je rečeno da uopće ne postoji. Ono što bi trebalo napraviti, po meni, je ne prodaji, a da najmu. Model gradnje gradskih stanova za najam mogao bi se realizirati tako da zaštitimo mlade već u samom početku jer svjesni smo i sami da mladi ljudi kad krenu na tržište rada u prvih par godina nisu kreditno sposobni i ni jedna banka im neće odobriti kredit. Varijanta koju, u koju sam promišljao nekoliko zadnjih dana, bilo bi, išlo bi u ovom smjeru, Grad bi digao kredit od 2,5 milijuna eura, mogao bi ugovoriti sa karlovačkom bankom ili jednom bankom u, u, u jednoj, u njenom okruženju s kojom može dogovoriti što povoljnije kamate, koje bi ujedno bile i na dvije godine i to počeka koji bi ujedno bile dvije godine koji je bio rok da se stanovi sagrade. Otprilike 2,5 tisuće kvadrata, otprilike 50 stanova. Računica, normalno sa našim zemljištem i normalno sa izglasanim u vijeću naknadama i svim komunalnim pristojbama koje bi Grad Karlovac kao mladim Karlovčanima jednostavno maknuo. Računica bi ta bila, u ovoj varijanti, znači da bi Grad Karlovac imao svoju zgradu za 30 godina, da bi Grad Karlovac naplaćivao najam i s tim najmom nakon 30 godina u vlasništvu jedne, jedne zgrade, imao daljnji kapital za, za stvaranje novih zgrada. Računica bila, ono što je najvažnija anuiteta, 35 kvadrata bi se plaćalo 115 eura, 45 kvadrata bio bi 150 eura, a za stan od 65 kvadrata bili bi 215 eura što je daleko, do 40 posto jeftinije što se, koji su sada anuiteti po ovom prijedlogu, a da ne govorimo o izlaganju mladih ljudi banci, Grad Karlovac bi bio taj koji bi omogućio mladima da se ne zamaraju bankama i njihovim kamatama. Ovim modelom poticao bi se, ne samo društveni razvoj grada, privuklo bi se mlade iz okolnih mjesta, pa čak i iz drugih županija koji bi mogli zapošljavati se u Karlovcu, a time pozitivno utjecali na gospodarski rast, gradili život u Karlovcu, čime bi zaustavili pad stanovništva koji je u zadnjih 10 godina nažalost 15 posto. Pa evo ovdje pitanje, gradonačelniče da li da smatrate da je takav model bolji i da bi nam možda bilo puno ljepše i kvalitetnije za našu budućnost da imamo mlade u našem najmu u vlasništvu Grada Karlovca, od ovog modela APN-a. Moje drugo pitanje vezano je za, vezano je za apokalipsu koja se dogodila prije nekih sedam, osam dana, sa snijegom. Imam osjećaj da ovo sa Dragojlom Jarnević situacija, što sada nam obrazlažete i razloge i sve i uzimate nam od aktualnog sata 20 minuta, a moglo se lijepo staviti možda na dnevni red isto kao i moja točka, pa bi mogli i detaljnije o njoj ispričat, popričat. Isto po meni tako samo stvar organizacije. Krenulo je kuhat nakon što su ljudi postali zbunjeni što će se dogodi za 15 dana. Ulazite im u sred školske godine. Da se ovo događa, da pričamo o devetom mjesecu, ljudi bi se mogli organizirati malo kvalitetnije. Pitanje znači za snijeg, molim vas lijepo isto zanima me, da li ste, kao što ste i obećali napravili jednu reviziju tog problema, tko snosi odgovornost, zašto se to dogodilo, da nam malo pojasnite kako je do toga došlo. Hvala vam.

**MARIN SVETIĆ, predsjednik Gradskog vijeća:**

Hvala lijepo. Izvolite gospodine gradonačelniče.

**DAMIR MANDIĆ, gradonačelnik:**

Dobro, ovdje je sad bilo više pitanja, meni se čini i konstatacija na koja bi ja sad trebao odgovarati, pa onda opet ispada da ja oduzimam vrijeme, a nije mi stalo da oduzimam vrijeme. Što se tiče stambene problematike, mislim da smo mi o tome isto tako otvoreno razgovarali i da, razumijem vašu logiku najma, ali ovo što ste vi ovdje isprezentirali, ja bi molio da mi stvarno, ako imate nekakvu matematiku, nekakvu analizu, da mi ju dostavite, jer ovo što ste izgovorili, ne samo da nije zakonito, nego nije ni ostvarivo kako ste vi to zamislili. Tako da bih molio da mi objasnite ove anuitete i tako dalje i tako dalje, jer definitivno mi se čini da ste, imate jednu ideju koju očito niste dovoljno dobro razradili. Zašto smo se u ovom trenutku odlučili na ovaj program POS-a, vi jako dobro znate da na razini Republike Hrvatske osim programa POS-a, postoji program subvencioniranja stambenih kredita za kupnju prve nekretnine, bila ona stan, bila ona obiteljska kuća. Zato je nama, iskreno, bilo jako zanimljivo broj zainteresiranih na prezentaciji u gradskoj knjižnici, jer ovdje ako ćemo govoriti o zgradi POS-a, možemo tako govoriti, se radi o tome da vas mi vežemo uz lokaciju, a ovaj program koji subvencionira kupnju prve nekretnine, koja opet nosi neke benefite druge, vas ne veže, ne veže uz to. Ako mogu ići pedalj dalje, zašto mislimo da je u ovom trenutku POS program prikladniji, mobilnost ljudi je velika i pogotovo mladih ljudi koji, nije pitanje samo završenih škola, odnosno stečenog stručnog znanja i mimo toga imaju određene vještine i oni danas imaju puno veću mogućnost, ne mislim sad samo na Hrvatsku, mislim i šire, sebi osiguravat radna mjesta. Ono što mi sa ovim dobivamo, ja vjerujem da dobivamo, da ipak najprije pružimo priliku rješavanja stambenog pitanja ljudima koji žele ostati živjeti u Karlovcu. Što vlasništvo na neki način pretpostavlja, najam to ne pretpostavlja i s te strane mislim da cijena koja je po kvadratu ovdje je puno, u konačnici, povoljnija od onog što je na komercijalnom tržištu. Tako da najam nije sporan, ali mi se čini da ovo kako ste vi zamislili nije, nije ostvarivo. Što se tiče snijega, isto tako bilo je puno, puno govora. Ja sam, mislim da sam to i rekao, nije bilo dobro. Znači nije bilo dobro pogotovo jer subota i nedjelja, je bilo dobro. Što se dogodilo sa nedjelje na ponedjeljak, to je i mene zanimalo. Ja sam tražio te, te odgovore. Ne znam je li može ili smije, ali ja bi onda molio zamjenicu, odnosno ljude iz odjela za komunalno gospodarstvo da u kratkim crtama objasne ovaj dio, pogotovo u onom elementu tko kontrolira izvršenje ugovora. Mislim da je to bitno. Je li tu došlo do nekakve, do nekakvog krivog koraka ili ne, prema onome što je meni prezentirano nije, ali definitivno laički, evo, ja ću s pozicije gradonačelnika, na temelju iskustava od prethodnih godina, mislim da je ovlaštena tvrtka koja je u konačnici odgovorna i po ugovoru, zakasnila s početkom dobrih 3 sata. Evo, to je moje laičko tumačenje, ali evo, molio bih zamjenicu, ne znam je li se ima vremena, je li se oduzima vremena, ako već postavljamo pitanje, onda bi bilo dobro da se ostavi mogućnost da se do kraja sve pojasni.

**MARIN SVETIĆ, predsjednik Gradskog vijeća:**

Može, hvala lijepo. Izvolite uvažena zamjenice gradonačelnika.

**IVANA FOČIĆ, zamjenica gradonačelnika:**

Pa evo, lijepi pozdrav svima. Očekivala sam ovo pitanje, naravno, bilo je različitih konstatacija u medijima oko snijega. Naravno da je i mene osobno zanimalo da izvadimo sve podatke, znači koje bi iza sebe imali nekakvu i pozadinu, a isto tako i neke dokaze i argumente, da ne pričamo, kako se kaže ono, na razini nekakvih svojih osobnih stavova i pogleda na cijelu priču. Pa evo, sukladno tome sam zamolila i osobu koja je ispred upravnog odjela za komunalno gospodarstvo, vrši nadzor i kontrolu nad tim dijelom, da vam iznese kratku analizu i sve informacije vezano za rad zimske službe za cijelo razdoblje, a naročito što se desilo na noć nedjelju, odnosno ujutro u ponedjeljak. Evo, naš voditelj Odsjeka je tu 13 godina i radi upravo u tom dijelu zimske službe, pa ja bi uvijek voljela i nekako uvijek volim da stručni ljudi koji to područje poznaju i rade dugo godina, ipak o tome vam malo bolje pričaju i objasne, evo hvala, ako može.

**MARIN SVETIĆ, predsjednik Gradskog vijeća:**

Hvala lijepo. Izvolite. Izvolite, kolega Marino Ivasić, izvolite.

**MARINO IVASIĆ:**

Lijep pozdrav svima, ja sam voditelj Odsjeka za promet i da ne duljim sad previše. U kratkim crtama bi se htio osvrnuti na, na ovaj dio koji se dogodio. U periodu od 20. do 23. s naglaskom na 23.1. , to je onaj ponedjeljak ujutro. Preskočit ću ove stvari vrlo brzo. Znači cijeli taj proces zimske službe je vrlo i odgovoran posao i pred, propisan sa, sa, sa, sa, više i zakonskih i podzakonskih akata. Ovoga, između ostalog, jedna od bitnijih stvari je pravilnik o održavanju cesta koji se naslanja na Zakon o cestama propisan od strane ministra. Tu sam isto, da previše ne duljim, ako možete vidjeti, znači ovaj dio koji se odnosi na gradske ceste, to vam je znači nekakav standard do kojeg je moguće ići 15 cm snijega na cestama. Ove stranice ovdje označavaju, to su te gradske naše sve ceste, osim državnih do kojih ću doći kasnije. Znači, velika je tablica pa se teško snaći. Ako se radi o iznad prosječnom ili prosječnom intenzitetu sniježenja, znači, na našim cestama su mogući zastoji tako ... predviđa čak do jednog dana. Nama je praktički grad mogao biti uopće u nefunkcionalnom stanju, osim glavnih cesta ili su mogući kraći zastoji. Međutim ovoga, na našim cestama nije bilo zastoja, nego na državnim, to ću doći malo kasnije nešto. Ovo je statistika, čisto da se dobije osjećaj, već više puta iznešeno koliko sam i čitao po člancima i sve, stalno se vrti priča, 600 kilometara je jako puno, ali u redu. Imamo i mehanizaciju, zato smo predvidjeli ovim ugovorom, sa tvrtkom s kojom imamo ugovor, da imaju dovoljan broj strojeva da pokre to. Nogostupi 120 kilometara, to je isto brojka. Autobusna stajališta sam naveo iz razloga jer opet vi ne možete sa ralicom samo proći cestu, nego morate zastati svako ugibalište i očistiti ga, a mostovi su posebna priča na koju se opet posvećuje ljudstvo na posipavanju znači, doslovno ljudi koji moraju doći na neke objekte koji nisu moguće sa strojevima proći. Ovo ću, ne znam, preskočit, to su stupnjevi pripravnosti, znači sve je propisano kad se izlazi na ceste koja, koja razina prednosti se uvodi kad se očekuje dugotrajnije padanje snijega, da se diže sva mehanizacija, ne znam, to ćemo možda kasnije ako će trebati. Ovo je jedno od pitanja isto bilo, zašto se ne posipava sa drugom vrstom sipine. Mi imamo isključivo propisano da se koristi su u urbanom dijelu grada koji je sad zapravo ovdje i tema. Razlog je dosta jednostavan, kamen se ne može koristi da ne ulazi u kanalizaciju, pročistač i štopa, a ovaj CA CO vam se koristi, to je kalcijev klorid. To je mokra otopina, nije kruta, koja se posipava ili sa ralicama, ali tek kad je -7°. Može se i prije, ali to je negdje 5 puta skuplje ovoga, nego, nego sol, pa se izbjegava koliko je god moguće. Ovo su isto razine izvođenja, opet propisane. Zna se da su najbitnije ceste do, do bolnica, školskih ustanova, autobusne linije, isto ću brže otić. Ovo vam je čisto informacija da su članovi stožera zimske službe sastavljeni i od policije i od izvođača i od auto, autoprijevoznika, znači više ljudi u tom sustavu. Znači, nadležnost stožera je da sve te ljude spoji i iskoordinira s naglaskom naravno na izvođača. To su neke osnovne informacije. Ovo je osvrt na taj dan gdje je u petak održan sastanak stožera, gdje se naravno upozorava na, na potrebu čišćenja i raljenja što se zapravo i zna. Ovo je broj ljudi, statistika. Znači da, gdje je vidljivo koliko je strojeva i ljudi angažirano. E sad, ovo vam je možda glavna stvar. U ponedjeljak ujutro znači, doslovno od 4 do 8 je zbilja taj, taj kratki relativno, vremenski period, je baš bio kritičan, ljudi tad idu na, na posao ovoga, i u tom kratkom vremenu je pala velika količina posebno teškog i mokrog snijega. Znači zato što ovoga, mislim i po člancima se vidjelo da je i po, u pola županije nije bilo struje ne, što je jasno da je taj snijeg bio intenzivan u kratkom periodu i težak, pod navodnicima, je težak je bio zapravo, nije trebalo ni pod navodnicima stavljat. Jedan od glavnih stvari, ovo što je i gradonačelnik sad maloprije rekao da, da nije bio čišćen centar, bio je očišćen do 2 ujutro, 3. Onda kad se ponovno krenulo odmah oko 5 ujutro došlo je do ovog problema, pola 6 negdje. Znači došlo je do ovog problema, zastoj na državnoj cesti. To vam je i uspon na Švarču sa strane grada i od Duga Rese iz Mrzlog, iz Mrzlog polja. Znači doslovno su nam neki strojevi tamo zapeli koji su trebali bit, nisu, u to vrijeme u centru, a što je najbolje i na to smo bili prije mislili. Imamo tu ovoga, dve kombinirke, dva stroja u samom centru, ali ljudi koji voze te strojeve žive u Duga Resi, Duga Resi i nisu jednostavno mogli u svojim osobnim autima stić do tih kombinirki. To je jedan od razloga. Bilo je i drugih strojeva naravno. E sad imate problem ovog srušenog drveća zbog tog teškog snijega, gdje zbilja jedna, jedan stroj iz centra je poslan prema onom dijelu Vučjaka i tičarnice jer je zapela, zapeo jedan stroj i ovaj je morao doći na ispomoć. Znači bilo je 8 srušenih drveća na jednoj prometnici gdje ljudi jednostavno nisu mogli doći, doći na posao. To drveće se srušilo u, doslovno oko 5 ujutro, znači ono kad je kritično, kad ljudi trebaju ići na posao od 6. Ovo je samo podatak da, da je službena DHMZ prognoza predviđala do 5 cm snijega. U nedjelju je predviđala za ponedjeljak. Piše znači od 8 sati do ujutro u 8. To je samo eto, kao neki podatak. Bez obzira na to, svejedno se reagiralo sa svim raspoloživim strojevima. Sad ako je, ako je, ako je možda bitno spomenut, bilo je prigovora da su ralice dignute znači, na, na strojevima, tu su vam ove 3 točke. Zašto je moguće da, da su zbilja, a bile jesu. Ono, vidli smo ih svi. Radi se o stroju koji zbilja nije zadužen za tu prometnicu i on pokušava što prije stići recimo na ovaj brdski dio da ljudima omogući dolazak na posao. On nema vremena raliti po gradu, nego brzo ide gore, logično dosta. Ovoga, dosta je bilo primjećivano strojeva koji, pod stavkom 2., znači imamo velike ili firme ili trgovačke centre na području grada, koji iznajmljuju neke druge privatnike koji ne rade za grad i oni isto tako ne smiju raliti naše ceste. Dignu ralicu i odu neko parkiralište čistiti od subjekata, velikih. Samo sekundu.

**MARIN SVETIĆ, predsjednik Gradskog vijeća:**

Oke. Nemamo vremena. Da li ste, da li imate nešto konkretno? Ja ću produžiti aktualni sat svakako, ali.

**MARINO IVASIĆ:**

Ovo su, ne znam, lokacije gdje su, gdje su pala drveća da se vidi i službene statistike od vatrogasaca i od Cesta Karlovac i opet dole. Znači rezultat je kašnjenje u čišćenju.

**MARIN SVETIĆ, predsjednik Gradskog vijeća:**

Dobro okej. Izvolite gospodine gradonačelniče, oprostite izvolite.

**DAMIR MANDIĆ, gradonačelnik:**

Dobro. Ja mislim da ovo, ne ulazim u ove tehničke detalje, ne ulazim ni u vašu, ni u vaše obrazlaganje. Mislim da ovu prezentaciju morate dostaviti vijećniku Novaku. Činjenica je da nije bilo dobro. Činjenica je da se treba iz ovoga nešto vjerojatno i naučit i da svi ovi tehnički detalji koji ste vi ovdje naveli, su onemogućili ljudima da dođu na vrijeme na posao, u školu, vrtić ili gdje su naumili doći. Nije bilo dobro i to je to.

**MARIN SVETIĆ, predsjednik Gradskog vijeća:**

Hvala lijepo. Uz sve uvažavanje stručnog dijela, eto, produžit ćemo aktualni sat za to vrijeme. Ja pozivam narednog vijećnika odnosno, da li ste zadovoljni, niste, izvolite. Zavukli su me u ove stručne stvari, pa razmišljam o stručnim stvarima, izvolite.

**TOMISLAV NOVAK:**

Ja se izvinjavam svima što se ovo tako produžilo ovaj, dok ste vi toliko, svaka čast i na struci, ali ja sam zaboravio što sam pitao dok se to na aktualnom, to je sve moglo biti stavljeno na, na dnevni red, na dnevni red kao hitni slučajevi isto kao i ostale točke. Samo odgovor gradonačelniku vezano za APN stanove. Cijena gradnje je 900 ... cijena je 960 eura, 1300 eura je kvadrat za, sa svim APN-ovim subvencijama, nakon 5 godina, u klauzulama piše da, APN, da se taj stan može prodat po tržišnoj cijeni, mislim da je samo zbog toga stavljena renta pro forme da tih 5 godina se drži, da bi se moglo... gdje je 400 eura, to, od toga sam krenuo. Vezano za stručno, sve tablice koje tražite ću vam dostaviti i vaša izjava da to nema osnove, mislim da ne bi tako baš čvrsto išao, jer ovo što sam danas prezentirao vezano za stanove je sve pomno u tablicama proučeno. Tako da ću vam to dostaviti. Znači da bi građani mogli imati u najam stana, naši Karlovčani, za 115 eura već stan od 35 kvadrata. Gdje je 400 eura, ja ću vam reći gdje je 400 eura. Netko je uzeo iz APN-a. Možda kod agencije, tih 400 eura viška od etalonske cijene, do tržišne cijene, treba biti kod, u džepu onog Karlovčana koji je iznajmio stan. Zašto višak od 400 eura mora negdje odlaziti. I vezano za snijeg, isprike, isprike, isprike, isprike tehničke detalji, nas ne zanima 58 grana i di je bio Marko sa ralicom u Duga Resi u gužvi. Nije samo da nismo stigli u škole i nismo stigli na posao, životi su nam bili ugroženi. Hvala vam.

**MARIN SVETIĆ, predsjednik Gradskog vijeća:**

Hvala lijepo. Uvažena, pozivam uvaženog vijećnika kolegu Josipa Čavlovića, izvolite.

**JOSIP ČAVLOVIĆ:**

Hvala lijepo. Ja imam 3 pitanja, 1 u ime kluba vijećnika. Prvo pitanje za direktoricu Inkasatora. Prošle godine u svibnju ste prijavljivali se za energetsku obnovu višestambenih zgrada. Zanima me konačni nekakvi rezultati, u kojoj je fazi to i koja je ukupna, ajmo reći, svota dobivena za subvenciju. Drugo pitanje je za pročelnicu Peris. Zanima me kada kreću potpore poduzetnicima i da li je grad osmislio kako pomoći poduzetnicima u samom centru, dakle u Zvijezdi, koji su, tako reći, malo onesposobljeni zbog radova na aglomeraciji i treće pitanje ili za gradonačelnika ili za pročelnicu Ribar, zanima me da li je parking kod Tesle dobio uporabnu dozvolu. Hvala.

**MARIN SVETIĆ, predsjednik Gradskog vijeća:**

Hvala lijepo. Ja pozivam uvaženu direktoricu tvrtke Inkasator, kolegicu Andreju Barberić, izvolite.

**ANDREJA BARBERIĆ:**

Dobar dan svima, posebno slušateljima Prvog karlovačkog. Evo, kao što znate prošle godine objavljen javni poziv za sufinanciranje energetske obnove višestambenih zgrada sredstvima Europske unije. Mi smo u tom trenutku prijavili sve naše zgrade koje su bile zainteresirane za energetsku obnovu u alokaciji od 600 miliona kuna ušlo je 12 prijavljenih zgrada, s time da je odluku o subvencioniranju zaprimilo 8 zgrada, znači 4 su još ostale u razmatranju i mogućnosti da dobiju dodatna sredstva, međutim nakon zaprimanja odluke, 3 zgrade su odustale od obnove uz bespovratna sredstva iz razloga što je postotak subvencije bio manji nego što je očekivano, što znači da su ugovor do sada potpisale 5 zgrada. U prosincu prošle godine Vlada Republike Hrvatske i Ministarstvo su donijeli odluku o povećanju alokacije za 30 miliona kuna i još dodatne 4 zgrade su u ovom trenutku u konkurenciji da ostvare bespovratna sredstva za sufinanciranje. Ukupan iznos investicije za 5 zgrada koje su potpisale ugovore je 2 miliona i 500 tisuća eura, odnosno 18 miliona i 800 tisuća kuna, a iznos subvencije je milion i 150 tisuća eura, odnosno 8 miliona i 600 tisuća kuna. Znači govorimo o okvirnim iznosima, s time da evo, prošli tjedan smo dobili informaciju da do 1. 9. će fond za zaštitu okoliša raspisati novi javni poziv za energetsku obnovu zgrada. Sredstva će biti nacionalna, postupak će biti nešto jednostavniji. U ovom trenutku ne znamo uvjete i kriterije tog javnog natječaja pa vjerujemo da će i ove zgrade koje imaju spremnu projektnu dokumentaciju, a nisu ušle u postojeću alokaciju, ipak dobiti priliku da u ovoj godini ostvare bespovratna sredstva. Mi u ovom trenutku smo o raspisivanju nabava za izvođača radova za ovih 5 zgrada, tako da vjerujemo da ćemo i u dogledno vrijeme krenuti zaista i sa radovima. Hvala lijepo.

**MARIN SVETIĆ, predsjednik Gradskog vijeća:**

Hvala lijepo, zadovoljni. Hvala lijepo. Pozivam uvaženu pročelnicu gospođu Danielu Peris, izvolite.

**DANIELA PERIS:**

Poštovanje, dobar dan. Zahvaljujem se na pitanju. U Upravnom odjelu za gospodarstvo, poljoprivredu i turizam izrađen je prijedlog pravilnika za dodjelu potpora male vrijednosti našim mikro i malim poduzetnicima. Taj pravilnik ide od sljedećeg tjedna na javno savjetovanje i evo, koristim priliku svim zainteresiranima da se uključe u javno savjetovanje kako bi taj pravilnik zaista ... sve potrebe naših poduzetnika. Vezano uz naše poduzetnike, odnosno poslovne subjekte koji su unutar bedema gradske četvrti Zvijezda, također je predviđena pomoć u većem postotku sufinanciranja troškova. Ove godine, evo, ja ću samo ukratko reći, ali naravno ostavljam sve za javno savjetovanje pravilnika. 3 su mjere. U jednoj su koncipirane sve mjere koje su dosad bile i 2 posebne koje će bit baš namijenjene za nove okolnosti u kojima gospodarstvo trenutno mora funkcionirati. Evo, pozivam sve od sljedećeg tjedna da se uključe u postupak javnog savjetovanja. Hvala.

**MARIN SVETIĆ, predsjednik Gradskog vijeća:**

Hvala, zadovoljni, je. Pozivam gospodina gradonačelnika, odnosno pročelnicu, uvaženu gospođu Anu Hranilović Trubić izvolite.

**ANA HRANILOVIĆ TRUBIĆ:**

Lijep pozdrav svima. Za parkiralište takozvano Tesla, znači preko puta gimnazije, nije još izdana uporabna dozvola zbog toga što je na tehničkom pregledu su javnopravna tijela zatražila još neka dodatna ispitivanja. Ispitivanja su provedena i nakon što budu izdane potvrde od javnopravnih tijela dostavit ćemo nadležnom odjelu da bude, da se izda uporabna dozvola. Hvala.

**MARIN SVETIĆ, predsjednik Gradskog vijeća:**

Zadovoljni, hvala lijepo. Ja pozivam dalje uvaženu vijećnicu, kolegicu Dragicu Malović, izvolite uvažena vijećnice.

**DRAGICA MALOVIĆ:**

Dobar dan. Lijepi pozdrav svima. Evo obzirom da je ovo jedna malo, jedan malo specifičan aktualni sat, pa imamo prezentacije unutar istog, ja ću si dopustiti odgovoriti na pitanje koje je postavljeno gradonačelniku, a on ga nije odgovorio. U ovom trenutku građani Hrnetića, Novaka, Kaštela i Novih Novaka predali su peticiju za izradu nogostupa do područne škole Hrnetić. Radi se o inicijativi građana i ono što vam mogu sa osobitim zadovoljstvom reći, osim što sam tu peticiju potpisala i ja, kao oporbena vijećnica, potpisali su i članovi vašeg HDZ-a i to me neizmjerno veseli jer evo, na ovoj temi svi smo se našli, a inače nisu se građani svrstali uz mene, nego sam se ja kao gradska vijećnica, jer je to moja, moje pravo i dužnost, ja sam se svrstala uz moje susjede, uz građane ovog grada na dobrobit, raditi za dobrobit ovog rada i građana. Evo, tako da ne bi izvrtali teze. Vijećnicima je dužnost raditi za građane ovog grada. Hvala lijepa. Dobro.

**MARIN SVETIĆ, predsjednik Gradskog vijeća:**

Pitanje.

**DRAGICA MALOVIĆ:**

A sad idemo na pitanje, znam. Ovako, imam 2 pitanja. Oba 2 pitanja su za gradonačelnika. Prvo pitanje vezano je uz Gradsku Toplanu. Gradonačelniče što se to događa sa Gradskom Toplanom. Hoće li Gradska Toplana dobiti direktora ili direktoricu. Svjedočimo da se javni natječaj, da je, da je javni natječaj u listopadu propao jer se na njega nije javio nitko. Niti jedan kandidat, niti jedna kandidatkinja, a na ovaj koji je u tijeku, prema našim saznanjima također se još nije javio nitko. Zar je moguće da je HDZ-ovo vrelo vrlih i zaslužnih kadrova presušilo pa da se ne može naći nitko tko bi bio direktor ili direktorica Gradske Toplane ili se iza toga krije mnogo veći problem vezan uz rekonstrukciju vrelovoda u našem gradu kako se već mjesecima nagađa. Vrlo je čudno, dapače zabrinjavajuće da direktor Gradske Toplane odlazi sa ove pozicije usred projekta vrijednog više od 130 milijuna kuna, jer naime u normalnom poslovnom svijetu očekuje se da voditelj projekta ili menadžer, kako bi rekli neki direktori gradskih tvrtki, svojom odlaze, svojom voljom odlaze prije dovršetka samog projekta. I drugo pitanje vezano je uz parkiralište Nikola Tesla. Prije svega naravno čestitke što se grad Karlovac ponovno našao u nacionalnim medijima. Ovoga puta također u negativnom kontekstu, pa smo tako imali prometni kolaps u gradu jer eto, iznenadio vas je snijeg od petnaestak centimetara, onda smo imali slučaj sa općom bolnicom Karlovac, ali dobro to je ipak u ingerenciji županije i na kraju slučaj sa parkiralištem Nikola Tesla. Evo posebno mi je drago da i cijela Hrvatska sada zna kako imamo super skupo parkiralište sa svim tim mogućnostima od kojih mi je svakako najdraža ona kada svijetli svjetlo i upućuje vozilo do slobodnog parkirališta koje je obilježeno zelenom bojom. Možete li u ovom trenutku sada karlovačkoj javnosti reći koji su to točno nedostaci uočeni na parkiralištu, u kojem će se roku ti nedostaci otkloniti i kolika je vrijednost tih nedostataka. Na kraju, kako vi komentirate cijelu ovu situaciju. Je li vas ljuti sve ovo barem malo kao što ljuti i nas građane. Hvala.

**MARIN SVETIĆ, predsjednik Gradskog vijeća:**

Hvala lijepo. Pozivam gradonačelnika, izvolite.

**DAMIR MANDIĆ, gradonačelnik:**

Da. Da. Vezano za Hrnetić, odnosno ovo, sad ovo nije bilo dociranje, je li tako, nije, ali nije bilo dociranje, jel da vijećnice, da. Dobro, okej. Sve 5. Važno da smo si, da smo, da se razumijemo. Vezano uz peticiju nisam je dobio, evo sad mi je pročelnica rekla da je u koliko sati, prije vijeća da je stigla peticija, dapače da ćemo tu peticiju ovoga, kao i sve ostale peticije pomno razmotriti. Ne samo razmotriti, uvažiti, rekao sam u odgovoru koji je nekakav hodogram vezano za nogostup Hrnetić. Ja ne vidim uopće što je čudno u tome da su članovi Hrvatske demokratske zajednice ovoga, potpisali tu peticiju, dapače ako me itko gnjavi sve ove godine, ne mene, nego i gradsku upravu vezano za taj nogostup, onda su to članovi Hrvatske demokratske zajednice, koji već godinama, kroz vijeće gradske četvrti, volonterski, ponavljam volonterski rade, trude se ljudi se, daju od sebe ono što mogu, vjerojatno puno, puno slobodnog vremena. Stanovnici, građani Hrnetića i oni koji nisu članovi nijedne političke stranke će dobiti odgovor od gradske uprave. Opet ponavljam, ono što sam rekao, interes, interesi su nam jednaki i gradskoj upravi i njima. Postoje ograničenja o kojima možemo razgovarati, ne moramo se o njima služiti. Što se tiče Gradske Toplane, pa to sam već više puta ovoga, komentirao i imao sam upite i medija. Da, natječaj je bio, nije se nitko javio. Sadašnji direktor ima svoje razloge, kako je meni isprezentirano. Ti razlozi nisu vezani uz sam projekt, ja sam na koncu i preko Nadzornog odbora, u konačnici i preko privremenog direktora, znači koji je svaki ponedjeljak na kolegiju gradonačelnika, imam informacije o projektu i projekt sam po sebi nije sporan. Ono što u projektu je sporno, na koncu to smo već i komunicirali, odnosno što može biti sporno, to je ovaj dio koji je vezan uz samog, uz same cijene i mogućnost dobave cijevi i materijala i tako dalje i tako dalje. Vama evo, recimo za informaciju da smo zajedno i grad i tvrtka, na koncu i nadležna ITU služba sa Ministarstvom odradili više, više sastanaka na temu da se izvođaču omogući nabava cijevi prije nego što ih, prije nego što ih namjerava ugraditi. To nije dopušteno i to je stav SAFU-a, što je iskreno meni, meni potpuno razumljivo i logično, ali vrijedilo je, vrijedilo je pokušati. Tako da projekt nije sporan. Vi kažete već se mjesecima ovoga, nešto nagađa, okej, ali mislim da su s naše strane informacije bile i na i na vrijeme i jasne. Projekt sam po sebi ide dobro, točno onim hodogramom kako je predviđeno. Čim završi ova sezona grijanja, znači ne mogu se sad mijenjat cijevi jer je sezona grijanja, čim završi ova sezona grijanja kreću, kreće novo raskopavanje grada. Ovi problemi koji su vezani uz samu dobavu materijala, koja je problematična, od toga ne treba bježati, pa i cijene koje su takve kakve jesu, to je na koncu, ne samo u, u na nadležnosti grada i Toplane, nego i Ministarstva regionalnog razvoja, o tome ćemo na vrijeme izvještavati. Projekt nije sporan. Što se tiče novog direktora, koliko je meni, koliko ja znam u tijeku je novi natječaj. Evo, recimo ja nemam informaciju da se nitko nije javio. Bože, mili, dragi, vidiš ti to. Ne znam, mislim da ovaj tjedan završava natječaj. Vidjet ćemo tko će se javit, hoće li se netko javiti. Ono što je jako bitno, grijanje ide. Ljudi se griju. Činjenica je da cijena grijanja, mislim da to na računima naši stanovnici mogu vidjet, je kontrolirana od strane prije svega Vlade Republike Hrvatske, odnosno mjere Vlade Republike Hrvatske su tu cijenu poprilično, poprilično sačuvale da bude prihvatljiva svima koji plaćaju grijanje. Pogledajte na svojim računima pa ćete vidjeti koliko novca mjesečno iz državnog proračuna nadoknađuje Vlada Republike Hrvatske za cijenu grijanja. Druga stvar, Tesla parking. Da, kako je ono bio naslov. Karlovac uložio u milion, milijune u parking koji se sad raspada. Tako je bio, čini mi se, naslov. Ja sam malo gledao ovoga, mislim ono, naslov valjda svatko, onaj tko piše, valjda kreira i naslov. To je bila Hinina čini mi se vijest koja je onda išla na, na, na nacionalnu razinu. Ja malo kad sam isčitao tekst, nisam sad točno vidio što se to raspada, jel. Dobro sad malo, ja malo karikiram, da. Od Tesli parkingu je već dosta rečeno, pročelnica je maloprije rekla da nije dobio uporabnu dozvolu. Ako mogu sad javnost izvijestiti, evo, mogu vjerojatno. Trenutni problem čak i nije na Tesla parkingu, nego je na objektu do Tesle parkinga u kojem je Grad suvlasnik 44 % vlasništva, ostalo su privatni stanari gdje se raspada krovište, raspada se fasada i da, neće Tesla parking u narednih mjesec dana, ja pretpostavljam, dobit uporabnu dozvolu jer zbog tog objekta nije sigurno parkirati. Ponavljam 44 % je u vlasništvu Grada, 56 % nije vlasništvo Grada. Intenzivno radimo na tome da ostale suvlasnike te zgrade u dobrovoljimo i pronađemo neko zajedničko rješenje da se osigura taj krov. Evo, to je recimo jedna informacija. Ono što je isto tako važno, onog trenutka kad on dobije svoju uporabnu dozvolu, ja vjerujem da će i svi ostali elementi samog parkinga kao takvog bit, biti ovoga, vidljivi. Onako malo razmišljajući, što smo i kako smo, jesam li ljut, to jesam li ja ljut to, je irelevantno, ali da me neke stvari ljute, da, ljute me. Ja osobno mislim da ipak, ima puno više stvari u Karlovcu koje su dobre, zbog kojih se ne trebamo ljutiti, nego na njih čak možemo biti ponosni. Ja sam na koncu i svom kolegiju i direktorima više puta rekao da moramo biti svjesni da naš rad je izložen javnosti i da da, okej, prije će izići neka negativnost van, nego ono što je dobro, ali isto tako ću reći da nikad u povijesti grada Karlovca, slobodan sam to reći, od Domovinskog rata se nije ovoliko radilo. Nije se provodilo ovoliko projekata. To rade, iz moje perspektive, jako kvalitetni, stručni, motivirani ljudi, počevši od pročelnika, direktora pa dalje, sa svojim ograničenjima. Ne treba od toga bježati. Što želim reći, da, tamo gdje se puno radi, dogodi se i pokoja greška.

**MARIN SVETIĆ, predsjednik Gradskog vijeća**

Hvala lijepo, zadovoljni, nadopuna. Izvolite.

**DRAGICA MALOVIĆ:**

Hvala. Bit ću kratka. Pa nije baš da sve funkcionira sa Toplanom tako kako ste vi rekli, pa svako malo imamo vijesti u, na portalima da se desilo puknuće cijevi, pa određeni dijelovi grada ostaju bez, bez grijanja. Nije to baš svejedno i vjerujem da ljudima koji plaćaju grijanje i koji su priključeni na sustav Gradske Toplane nije niti ugodno i nisu baš presretni sa time, a što se tiče novog direktora i ovog odlaska usred projekta, ja imam svoje mišljenje i vjerujem da ga dijeli veći dio građana sa mnom, velik dio građana sa mnom. Što se tiče parkirališta Mladost, pa ja vjerujem da ovaj, Nikola Tesla da je živ ne bi bio baš presretan kak to funkcionira, evo malo, jučer sam pogledala neke fotografije, pa ovaj, ta svjetla, ono zeleno svjetlo koje treba svijetli kao slobodan parking i crveno svjetlo koje treba svijetlit kad je zauzet parking, uopće ne održavaju pravo stanje stvari. Pa tako zeleno svjetlo svijetli kada je parking zauzet, a crveno kada je slobodan. Da i vidim da se jedan dio parkirališta ne koristi zbog susjedne zgrade nažalost, evo, tako, tako supersonično parkiralište ono, rekla sam već svemirsko, a oko njega derutne zgrade. Dobro. Vjerujem da će se ovaj, raditi na tome da i okoliš bude u skladu sa tim parkiralištem. Hvala.

**MARIN SVETIĆ, predsjednik Gradskog vijeća:**

Hvala lijepo, izvolite gospodine gradonačelniče.

**DAMIR MANDIĆ, gradonačelnik:**

Evo, ja imam prijedlog. Javno, sad naravno da, neće me se valja optužiti da trgujem utjecajem, hoćete se vi javiti za direktoricu Toplane. Pa ja, ja ovoga, mislim da je to, u najmanju ruku, mogućnost. Inače kad ja pročitam vijesti, dobijem je, moram reći da je dobijem od strane Toplane. Zašto vi mislite da, je li netko možda misli da vijećnica Malović ne bi bila dobra direktorica.

**MARIN SVETIĆ, predsjednik Gradskog vijeća:**

Molim vas, molim vas u vijećnici, molim vas u vijećnici.

**DAMIR MANDIĆ, gradonačelnik:**

Gdje je, ispričavam se.

**MARIN SVETIĆ, predsjednik Gradskog vijeća:**

Molim vas u vijećnici

**DAMIR MANDIĆ, gradonačelnik:**

Vezano uz puknuća cjevovoda, ja moram reći da imam tu jedan strah i svaki put kad dobijem vijest da je negdje obustavljeno grijanje, prvo i osnovno pitanje moje direktoru je, jesu tu nove cijevi. Do sad ni jedno puknuće se nije dogodilo na izmijenjenim cijevima. Puknuća se događaju na dotrajalim cijevima i događat će se i ubuduće dok se, dok ih se ne izmijeni. Zato smo i išli u taj projekt. Ovo što se tiče Tesle, da, možemo, stvarno možemo do kraja sve iskarikirati, možemo. Možemo do kraja, u konačnici, ajde, upotrijebit ću taj izraz, ali ne mislim da ste vi to napravili, stvarno ne mislim da ste vi to napravili, ismijat sve, to je sve, sve, sve se može. Dapače u eteru su to teme koje su onako dosta, dosta, odnosno taj pristup je dosta ljepljiv, ali stvarno smatram da ovaj, ovaj parking sam po sebi će opravdat svoja ulaganja.

**MARIN SVETIĆ, predsjednik Gradskog vijeća:**

Hvala lijepo. Idemo dalje. Pozivam vijećnika, uvaženog vijećnika, kolegu Alberta Ofnera, izvolite.

**ALBERT OFNER:**

Dobar dan. Lijepi pozdrav svima. Imam 2 pitanja. Prvo pitanje upućujem gospodinu gradonačelniku. Pitanje glasi, kakvo je stanje sa kolektivnim ugovorima u gradskim tvrtkama, očekuju li se možda nekakva, nekakvi problemi, nezadovoljstva i eventualni štrajkovi radnika kakvi smo imali prilike vidjeti da su bili prisutni u gradu Zagrebu. Drugo pitanje upućujem pročelnik Upravnog odjela za komunalno gospodarstvo, gospodinu Grebu. Znači sredinom mjeseca studenog bili smo svjedoci da je došlo do problema sa pontonskim mostom na rijeci Korani. Most se otkvačio i bujica ga je nosila prema drvenom mostu i predstavljao je značajnu, odnosno opasnost da dođe do, do ovaj, materijalne štete značajne. Nadležne službe su reagirale, intervenirale i most fiksirale svojom intervencijom, kao na način da su ga fiksirale za neke čvrste točke čeličnim sajlama, kao čvrsta točka je iskorišteno stablo, živo stablo uz šetnicu, znači pored stepenica na lijevoj obali Korane. Znači točnije rečeno, iskorištena je obična bukva. Znamo da, odnosno ja kao šumar ću vas upoznati da bukva ima tanku koru i nalijeganje čelične sajle za, na tanku koru živog stabla predstavlja opasnost od mehaničkog oštećivanja kore i kao takvo nekakva nekakvih, nekakva ulazna vrata za ulazak .... štetnika koje će s vremenom predstavljati opasnost od fiziološkog slabljenja, slabljenja navedenog stabla i ovaj, daljnjih problema. Zanima me da li postoji mogućnost da se ta čvrsta točka izbjegne da se kao sidrište iskoristi neka druga točka ili imate nekakvo drugo rješenje. Evo, hvala.

**MARIN SVETIĆ, predsjednik Gradskog vijeća:**

Hvala lijepo. Ja pozivam uvaženog gradonačelnika, izvolite.

**DAMIR MANDIĆ, gradonačelnik:**

Pa da. Ustvari tema kolektivnih ugovora je jako aktualna zadnjih dana. Ja mogu ovdje, vezano uz to, vratiti se čak u travanj 2022. godine kad smo mi zaista zajedno sa, prije svega direktorima tvrtki, odnosno sindikatima koji jesu zastupljeni u našim gradskim tvrtkama, krenuli u jedan proces, mogu to tako nazvati, balansiranja, odnosno brušenja, ne samo kolektivnih ugovora, nego i materijalnih prava, ali isto tako na tragu toga da smo ipak svi sustav, da vidimo na koji način ići putem da jednako radno mjesto u različitim tvrtkama bude jednako i vrednovano. To je poprilično zahtjevan i težak posao. Ne mogu reći da smo u svemu uspjeli, ali u većini da. Mi smo znači u travnju još išli sa izjednačavanjem osnovica u sklopu tog izjednačavanja smo imali i 3 posto povećanje te osnovice u odnosu na ono što je bilo prije. Naravno da se tu onda koeficijenti prilagođavali i isto tako smo krenuli u pregovore sa sindikatima još tamo, mislim da je to bilo u rujnu, vezano za 2022., odnosno 23. godinu. Ono što mislim da je ovdje vrijedno istaknut, mi smo uspjeli ono što Zagreb nije. Znači ono što imamo sad u Zagrebu. Zašto oni nisu uspjeli, odnosno zašto im se dogodilo ono što se dogodilo, neću ulaziti u to. Ne bi bilo fer i korektno, ali mi smo uspjeli u toj jednoj namjeri da zajedno sa sindikatima pokušamo, kasnije pojasnit, da i ne misle svi sindikati jednako, da zaista pokušavamo vrednovat, ja ću to tako nazvati, proizvodnju u našim tvrtkama. Što znači vrednovati proizvodnju, slikovito rečeno, to su oni ljudi koji svaki dan ili kupe smeće, odnosno zbrinjavaju otpad ili kose ili rade na našim grobljima ili su u naplati parkinga. Znači oni ljudi koji zaista fizički, mogu to tako reći, fizički svakodnevno su izloženi na našim i vidimo ih po našim ulicama. Moram reći da u početku sindikat nije bio s tim sretan. Naime dogovoreno je povećanje osnovice od 7 posto, ali smo mi tražili da još dodatnih 2 posto, odnosno nešto više, zavisi o kome se radi, da idemo upravo podizat koeficijente tim ljudima koji su, ja ih nazivam proizvodnja, neće se oni uvrijediti, oni, oni su jako, jako važni u cijelom našem sustavu. Jedan sindikat je na to pristao, drugi nije. Nije bitno koji, ali činjenica je da imamo situaciju u našoj tvrtci Vodovod i kanalizacija gdje nemamo potpisan kolektivni ugovor. Gdje smo trenutno u postupku mirenja, ali bez obzira na to, direktorica tvrtke zajedno sa skupštinom, je donijela odluku da, donijela je odluku kojom se, bez obzira što taj kolektivni nije potpisan, a zakon to omogućuje, da se 7 posto ljudima i u tvrtci Vodovod i kanalizacija digne, digne osnovica. Ono što ja cijelo vrijeme sa sindikatima nastojim, moram to reći stvarno, mi smo u biti partneri. Stvarno nastojim da ta rješenja budu rješenja u interesu radnika, ali i rješenja koja uključuju i ovaj element poslovanja tvrtki. Tu negdje to poslovanje na neki način određuje i materijalna prava zaposlenika. Tako da recimo Toplana nije išla s nekim mjerama koje su, gdje su druge tvrtke išle. Konkretno Mladost je jučer uspjela sa sindikatom usuglasiti neke korake koji nam, koji nam slijede s obzirom na opravdane, mogu kod Mladosti sigurno tvrditi o opravdanim minusima s obzirom na cijenu energije i sve ostalo, ali činjenica je da tu nastojimo sa sindikatima razgovarati i biti stalno u kontaktu. Na tragu toga, a kažem da smo ovaj dio uspjeli dogovoriti, na tragu toga smo isto tako sjeli sa sindikatima u tvrtkama i sindikatom u gradu. Gradski sindikat je tu ključan jer se odredbe kolektivnog ugovora grada prelijevaju na ustanove gdje smo započeli određene razgovore vezano uz usklađenja određenih prava u cijelom sustavu i taj proces vodi zamjenica Fočić. Ja vjerujem da ćemo mi tamo negdje krajem ožujka ponovo svi zajedno sjesti, vidjeti kakvo stanje. Ono što je jako važno, nemojmo se zavaravati. Koliko god mi podigli posto plaću našim ljudima koji rade, monterima u Vodovodu, ljudima koji u Vodovodu rade, ono što se kaže, u rovovima, našim ljudima koji odvoze smeće, prikupljaju otpad, zbrinjavaju otpad, koji rade na grobljima, koji kose, koliko god mi njima podigli plaću u ovom vremenu u kojem jesmo, mislim da ne možemo biti svjesni koliko je to u biti zahtjevan posao, ali okej. Činjenica je da će se u tvrtkama smanjiti razlika između tih najmanjih plaća i ovih velikih plaća. I to je naš cilj. Govorim o onome što mi iz, ispred gradske uprave nastojimo, mislimo da ne treba praviti preveliku razliku između vozača na kamionu i administratora u uredu. Da, stvarno smatramo da taj vozač kamiona je prevažan za tvrtku da bi uopće ona poslovala. Tu negdje sa sindikatima nastojimo svakodnevno razgovarati. Ja vjerujem da će oni tu i dalje ove naše prijedloge uvažavati. Tako da što se tiče naših kolektivnih ugovora oni prate trenutno stanje koje je, ali opet kažem stvarnost smo u stalnom kontaktu i ono što je sigurno, znači krajem ožujka, početkom travnja će se opet okupit ta ekipa koja vodi pregovore, vidjeti što smo napravili, vidjeti, unatrag se okrenuti, što smo postigli i vidjeti što i kako, što i kako dalje. Ako mogu, ja koristim ovu prigodu zahvaliti se svim zaposlenicima, članovima sindikata po našim gradskim tvrtkama na uvažavanju i razumijevanju.

**MARIN SVETIĆ, predsjednik Gradskog vijeća:**

Hvala lijepo, zadovoljni. Hvala. Ja pozivam uvaženog pročelnika, gospodina Daria Greba. Izvolite uvaženi pročelniče.

**DARIO GREB:**

Hvala i srdačan pozdrav svima. Da, istina u 18. studenog prošle godine u popodnevnim satima uslijed porasta vodostaja rijeke Korane dogodilo se odpajanje mosta i on je sad trenutno usidren sedamdesetak metara nizvodno. Usidren je uz pomoć hitnih intervencija žurnih službi, pa se moramo zahvaliti, znači službama Javne vatrogasne postrojbe i Hrvatskoj gorskoj službi spašavanja i službama grada Karlovca koje su bile direktno i uključene u proces i na terenu. Usidren je čeličnim užadima i u konzultaciji sa Hrvatskim registrom brodova i proizvođačem i projektantom koji su isto tako taj i sutradan bili na terenu. Čvrste točke su odabrana stabla. Razmatrano je o ostalim točkama i na koji način i privremeno ili donekle trajnog rješenja osigurati isto područje. Nije pronađena nijedna druga čvrsta otočka i mogućnost da se usidri. Kako su dodatne sajle nabavljene u istom trenutku smo učinili sljedeće, postavili smo gume, zaštitu između kore stabla i same sajle. Na taj način vodimo računa, redovito obilazimo i za sad ne nalazimo nikakva oštećenja koja bi mogla utjecati na samo, na samo stablo i na njegov opstojnost. Evo, jeste zadovoljni. Hvala.

**MARIN SVETIĆ, predsjednik Gradskog vijeća:**

Hvala lijepo. Zadovoljni, dobro, hvala lijepo. Pozivam dalje uvaženog vijećnika, gospodina Dimitrija Birača, izvolite.

**DIMITRIJE BIRAČ:**

Hvala predsjedniče. Imat ću dva pitanja. Prvo pitanje je vezano za aktualnu temu Dragojle Jarnević. Započet ću sa citatom gradonačelnika, sve ono što smo do sad odradili, odradili smo profesionalno. Ja smatram da niste odradili profesionalno gradonačelniče, zato što mjesec dana tvrdite, s jedne strane, da ste bili upoznati sa situacijom, a znamo da su roditelji osnovne škole Dragojle Jarnević čuli, manje od mjesec dana unazad, preko raznih polu formalnih, neformalnih kanala, da se razmatra ono što se razmatra u osnovnoj školi Braće Seljan. Da nije bilo one peticije prije, mislim jučer ili prije dva dana, ne bismo znali, barem ja nisam znao, da u vijeću roditelja sjedi i pročelnica Peris. Dakle vi ste i pomoću tog kanala mogli znati što se događa, pomoću tog kanala ste mogli biti upućeni, s druge strane grad je onda mogao formalno obavijestiti roditelje osnovne škole Dragojle Jarnević što će se događati. Rekao bih, zbog vremena ću se fokusirati, zapravo na faktor netransparentnosti, a to je da vi niste dobro iskomunicirali i to je činjenica. Vi niste dobro iskomunicirali situaciju i onda imate i odgovor roditelja osnovne škole Braće Seljan koje ne treba napadati, jer oni svakako imaju svoje razloge, a jedan od tih razloga je neizvjesnost, jer oni recimo ne znaju kada će se to, kad se to preseljenje ostvari, koliko dugo će tu onda jedna djeca biti, kao što i sami roditelji Dragojle Jarnević nisu sigurni koliko će to trajati. Ono što je meni interesantno, što ste vi spomenuli da onaj koji tvrdi da je obnova, da će obnova biti neizvjesna, da to nije ozbiljno. Vi ste dali recimo neki rok tamo do kraja lipnja. Jeste vi svjesni gdje vi živite? Vi živite u zemlji u kojoj zadnjih 3 godine se manje od 10 objekata obnovilo od potresa. Ljudi s pravom mogu biti skeptični, ja s pravom mogu biti skeptičan da se te stvari možda neće dogoditi. Vi ste onda rekli pa šta ako, koji je, koji je onda plan B.

**MARIN SVETIĆ, predsjednik Gradskog vijeća:**

Koje je pitanje?

**DIMITRIJE BIRAČ:**

Plan B je da vi onda date...

**MARIN SVETIĆ, predsjednik Gradskog vijeća:**

Molim vas, koje je pitanje?

**DIMITRIJE BIRAČ:**

Na razmatranje. Moje pitanje, zašto vi niste iskomunicirali na vrijeme sa roditeljima Dragojle Jarnević? Zašto niste iskomunicirali transparentno tamo gdje je trebalo, a to je sa akterima precizirati rokove i zašto skrivećki to radite, a sada javno prozivate roditelje osnovne škole Braće Seljan da tu nema neke solidarnosti. Dakle zašto preokrećete priču na njih, umjesto da Grad kao osnivač, te stvari riješi i zadnje pitanje, odnosno drugo pitanje za ceste, za ceste Karlovac, a posebno i za pročelnika, za pročelnika Greba, čiji odgovor, moram priznati čekao sam već nekoliko dana, da mi objasni kakav je posao između samih Cesta Karlovac i podizvođača Zelenila, odnosno koliko Zelenilo je plaćeno za taj posao čišćenja, s obzirom da znamo da je na natječaju, da su Ceste Karlovac dobile posao za, između ostaloga i održavanje cesta sa podizvođačem Zelenila, evo, hvala.

**MARIN SVETIĆ, predsjednik Gradskog vijeća:**

Izvolite, gospodine gradonačelniče.

**DAMIR MANDIĆ, gradonačelnik:**

Ovo je bilo pitanje ili replika gradonačelniku, što je bilo?

**MARIN SVETIĆ, predsjednik Gradskog vijeća:**

Ne može, ne možemo iz vijećnice.

**DAMIR MANDIĆ, gradonačelnik:**

Ja imam dojam da, ja imam dojam da vi ne bi imali pitanje da ja nisam odgovarao. Znači ovako, prije svega poruka roditeljima osnovne škole Braće Seljan, svim roditeljima i onima koji su mi slali poruke da sam ja kriv za ovu situaciju, imam tu njihove mailove i onima koji su mi slali poruke da oni ne pristaju na potpis svog predstavnika u vijeću roditelja da se ne prihvati ovaj prijedlog. Znači poruka svim roditeljima osnovne škole Braće Seljan. Ovaj prijedlog, koji je ujedno i stav gradske uprave, je prijedlog kojeg je predložila ravnateljica osnovne škole Braće Seljan. Što se tiče transparentnosti, osnovna škola Braća Seljan je odradila vijeće roditelja, bez da je upoznala gradsku upravu o tome. Ravnateljica je sazvala vijeće roditelja. Tek nakon tog vijeća roditelja, za kojeg mi nismo znali da će se održati, nitko nam ništa nije rekao, ja sam pitao ravnateljicu, a je li možda mogla pretpostavit, nazvati tog osnivača koji je za sve kriv, pa reći imamo to, pa ajmo vidjet. Vi to ne znate. Gospodine Birač, ovo vam nije situacija za skupljanje političkih poena. Vjerujte mi, nije. Ovo vam je situacija gdje sam ja očekivao od vas kao od Gradskog vijećnika, da ćete ljudima, vi kao odgovoran, barem tako se predstavljate, da ćete vi ljudima reći okej ljudi, ajmo malo proširit pogled na cijeli problem. Znači jako je važno da roditelji Braće Seljan razumiju da ja od njih stvarno, da ja njima ne zamjeram ništa. Stvarno ništa. Njihovu peticiju ja razumijem. Njihove stavove s vijeća roditelja, evo, tu su zapisnici svi. Sve sam ih pomno pročitao. Sve to ja razumijem. Sve to ja razumijem, ali se ne slažem i ovo nije mjesto gdje ću ja sad kupovati glasove, kupovati glasove roditelja Braće Seljan. Ljudi ne, ne, ono ja vam sad govorim, nemojte glasati, ako ja budem kandidat za gradonačelnika, nemojte glasovat za mene, jer vas ne razumijem, ako je to razlog. Ja od vas samo očekujem, kao gradonačelnik ovog grada, da uključimo i taj element solidarnosti, razumijevanja, podrške, samo to. Samo to. Znači vi ste uveli u ovu priču, iz moje, iz mog dubokog uvjerenja, potpuno promašenu temu politiziranja i tako dalje. Transparentnost, imate zapisnik vijeća roditelja Dragojle Jarnević iz 11. mjeseca, gdje jasno vijeće roditelja Dragojle Jarnević upoznato što se dogodilo, da smo dobili sredstva, da idemo u obnovu i tako dalje, koji su koraci. Imate situaciju, sad ću otići pedalj dalje bez problema, nemam razloga za to, gdje rješenje koje se traži već dugo, nikako doć do njega, moram to reći, nikako doć do njega, jer ovaj element koji je trebao ići pedalj dalje, da do kraja ove godine pokušamo nešto pronaći, je jako bio, bio jako velik otpor od strane ravnateljice osnovne škole Braće Seljan. Znači, sve to skupa, ja uopće nisam komunicirao vani zato što stvarno sam svjestan da je to dosta napeta situacija, svjestan sam da roditelji imaju problema sa organiziranjem, odnosno već su si organizirali neke aktivnosti, ali išao sam stvarno u, ne u dobroj ... u dobroj namjeri, ajmo pokušati nekako učiniti da budu svi zadovoljni, svjestan da bez tog, da ćemo morati malo inkomodirati druge da do toga neće doći. Tako da ovoga, ja se ispričavam roditeljima Braće Seljan ako su oni osjetili da sam ih ja prozvao, ne nisam. Ja vas razumijem, ali se ne slažem s vama. I okej, posljedice ću ja snositi. Nemam ja problema s tim. To je jasno. Znači ja sam pristao na prijedlog ravnateljice osnovne škole Braće Seljan, ajmo donijeti odluku samo i isključivo do kraja ove godine. Premda bi logično bilo da sad svi zajedno imamo rješenje i za deveti mjesec, ali okej. Znači stvarno ne mislim da je igdje tu bilo ništa netransparentno i tako dalje i tako dalje. Jednostavno je došlo do sukobljavanja određenih, gledanja interesa i dalje smatram da ovo zaista ovako nije trebalo biti. Zaista smatram da nije ovako trebalo biti, ali Bože moj. Svatko je, e da, jako bitno za kraj. Vi ste sad tu spomenuli pročelnicu Peris. Pročelnica Peris je u vijeću roditelja ne zato što je pročelnica, nego zato što je roditelj, gospodine Birač. Dajte malo, dajte malo budite, budite malo, ono, nemojte, nemojte od svega, to je roditelji. Ona je roditelj, a ne pročelnica. Dajte malo spustite loptu nazad. Nema potrebe. Dobro. Tako da ovoga, nemam vam ja što reći. Ja mislim da ste vi i ovu priliku, po tko zna koji put i što je legitimno, što je legitimno, umjesto da ste pokazali baš onu, onu razinu odgovornosti koju kao vijećnik bi mogli pokazati, mogli ste na neki način, ako već je gradonačelnik sporan, vi ste mogli malo proširiti pogled. Ovo je karlovačka priča, nije ovo gradonačelnikova priča. Pa nije ovo priča osnovne škole Dragojle Jarnević. To je karlovačka priča. Danas, sutra da, ako nam ovo uspije, pa djeca osnovne škole Dragojle Jarnević ići će u jednu smjenu kao i djeca osnovne škole Braće Seljan. Tu ste mogli poentirati, to bi bilo top. Ovako sve ste sveli ono, prizemno politiziranje. Dobro. To je to. Koje je drugo pitanje bilo, zaboravio sam.

**MARIN SVETIĆ, predsjednik Gradskog vijeća:**

Drugo pitanje je bilo za pročelnika Greba, vezano uz Ceste Karlovac, vezano uz, izvolite.

**DARIO GREB:**

Srdačan pozdrav još jednom. Na upućeni mail gospodina vijećnika Dimitrija birača, prijedlog odgovora je posložen. Očekujte odgovor najkasnije sutra tijekom dana, a isti uključuje detaljno pojašnjen ugovorni odnos Grada Karlovca, tvrtke Ceste Karlovac d.d. sa uključenim godišnjim iznosima u vremenskom razdoblju za koje ste tražili financijske podatke, a isto tako i pojašnjenje odnosa koji u unutar zimske službe Ceste Karlovac d.d. imaju sa tvrtkom Zelenilo sa uključenim financijskim iznosima. Hvala.

**MARIN SVETIĆ, predsjednik Gradskog vijeća:**

Hvala lijepo, zadovoljni. Izvolite.

**DIMITRIJE BIRAČ:**

Hvala. Naravno da nisam zadovoljan odgovorom gradonačelnika. Možda bi trebao doći kod gradonačelnika jedan dan na sastanak pa da dogovorimo koji su to političke teme koji bi ja mogao poentirati protiv vas. Evo, to je jedan prijedlog. S druge strane ja nisam prozvao pročelnicu Peris ni kao pročelnicu, ni kao roditelja. Nego sam rekao da je postojalo saznanje o određenim radnjama koje će se kasnije odviti, a da ili to nije iskomunicirano s vama ili to nije iskomunicirano sa oni kojih se to tiče. Ja sam spomenuo da roditelji Dragojle Jarnević su saznali nedavno što se događa. Vi tvrdite da oni znaju od studenoga. Je li to točno? Vi tvrdite da oni znaju što se događa i što će se događati od studenog mjeseca i konačno čujem nedavno, također, a to ćemo na onoj točki obraditi, da se tu ne spominje samo konstrukcijska obnova koja će trajati koliko će trajati, nego i iznos sredstava o uređenju same škole. O tome sad nije bilo riječi, ali hoće li to onda pomrsiti račune. Dakle moje pitanje je bilo, na koje vi niste dali odgovor, kada su roditelji saznali, zašto su saznali u zadnji čas, a ja tvrdim da su saznali u zadnji čas, a vi to ne tvrdite.

**MARIN SVETIĆ, predsjednik Gradskog vijeća:**

Hvala lijepo. Izvolite gospodine gradonačelniče.

**DAMIR MANDIĆ, gradonačelnik:**

Gospodine Birač, ja stvarno ne ulazim u vaše političko djelovanje, ali nemojte dolaziti kod mene na, u ured. Nema potrebe. Vi jako dobro znate što ćete ovoga, politički komentirati. Ja vas molim da i dalje tako nastavite. Mislim da je to dobro i pogotovo iz pozicije, iz pozicije mene kao gradonačelnika. Ja sam jasno rekao, u 11. mjesecu je ravnateljica škole upoznala vijeće roditelja o činjenici da će se ići u obnovu. Znači o činjenici da će se ići u obnovu. Kad je već bilo izgledno, izvjesno da se ide u nabavu za projektiranje i radove i tako dalje, odnosno za projektiranje, jako bitno, kad smo se vratili u siječnju sa, kad su se nastavnici vratili sa praznika, onda su već u siječnju, tamo početkom siječnja su krenuli razgovori, traženje rješenja, iznalaženje rješenja kako, u slučaju početka radova, kako izmjestiti ili organizirati nastavu za osnovnu školu Dragojle Jarnević. Danas je 2. veljače. Znači ja vam cijelo vrijeme govorim zadnja 3, 4 tjedna. Nadležna pročelnica, dvije ravnateljice, govorimo o gradu, dvije ravnateljice županijskih škola su u intenzivnoj komunikaciji i traži se rješenje, tražilo se rješenje. U tom, u tom vremenu ja stvarno mislim da dok se nije iskristaliziralo rješenje da nemamo potrebe, ajmo vidjeti koje su mogućnosti. Onog trenutka, onog trenutka kad se počelo približavati jednom rješenju onda je došlo do stava roditelja vijeća, odnosno stava roditelja u Braći Seljan. Onog trenutka kad se počelo kristalizirati Banija, je li opcija Banija. Banija je u jednoj smjeni. Što ćemo sa produženim boravkom, što ćemo sa organizacijom nastave za osme razrede, to je sve bilo na stolu. To su sve stvari koje je trebalo na neki način uokviriti. I onog trenutka kad je postalo izgledno da u, razreda nastava ide u Braću, Braću Seljan, onda su se počeli javljati upiti i tako dalje i tako dalje. Znači da, tu se, došlo je do različitog gledanja, Bože moj. Različito gledamo na, na isti problem. Na isti problem, ali ono što je isto bitno, što ja mislim da vi, očito malo, to vidim da ste to dosta dobro izvježbali, namjerno, da, da, da, namjerno prešutite jedan bitan element. Vi namjerno prešućujete nadležnosti grada, vama je zanimljivo politički reći gradonačelniče gdje ćete smjestiti djecu. To je zanimljivo i što je najveća fora vi ćete, vi ste već tim, vi ste već s tim odvukli pažnju ljudima da budu fokusirani do kraja. Gradonačelnik treba smjestit djecu. Je li vi znate što je školski kurikulum, jel vi znate što je plan i program rada, jel vi znate što je tjedno zaduženje nastavnika, jel vi znate što je smjenski rad. Nemate pojma. Niste se ni interesirali. Sve to povlači za sobom preseljenje jedne škole u drugu i sve su to ovi ljudi svakodnevno pokušavali posložiti, ali vi ste došli onako slavodobitno, gradonačelniče, gdje ćete smjestiti djecu i ljude ste, pazite ljude ste odvukli fokus ste im odvukli sa bitnog. To je bit. Mislim da, mislim da vam je važno to imati na umu. Tako da, ovo je sad situacija kakva je. Ja sam, da zaključimo tu priču, ja sam danas na, u odgovoru rekao koji je stav osnivača i još jednom dobronamjerno pozivam, zaista pozivam sve da ovaj prijedlog koji je iznešen da ga provedemo, govorimo o vremenu do kraja ove nastavne godine, znači govorimo o 21. 6. Ja mislim da je to moguće provesti, moguće izdržati uz minimalnu žrtvu, to mislim da je. Nakon toga, ukoliko dođe do daljnjeg trajanja radova, odnosno ovog dijela radova gdje mi govorimo o kompletnoj obnovi, onda ćemo se opet lijepo sjesti i razgovarat u dobroj vjeri, ja stvarno ne vidim razloga da bilo tko u ovom cijelom procesu bude kriv za nešto. Ja mislim da smo mi svi dio rješenja. Svatko sa svoje strane.

**MARIN SVETIĆ, predsjednik Gradskog vijeća:**

Hvala lijepo. Ja pozivam uvaženu vijećnicu, kolegicu, potpredsjednicu Gradskog vijeća, gospođu Ehlimanu Planinac, izvolite.

**EHLIMANA PLANINAC:**

Dobar dan svima. Dakle, nećemo se odvojiti puno od teme škole, jer sad ću i ja postaviti par stvari ovdje, ovoga, koje sam promišljala tijekom ove problematike. Dakle najprije bih voljela, zbog naših sugrađana, dobiti punu informaciju zato što vidim da tu postoji štošta nedorečeno i neizrečeno. Dakle, recimo, pitanje je li istina da dokumentacija za konstruktivnu obnovu škole Dragojle Jarnević nije kompletirana? Znači li ta konstruktivna obnova samo obnovu statike zgrade ili još neku obnovu dodatnu, odnosno je li uopće dovoljno, ako se ne varam radi se o 2,5 miliona eura otprilike kažem, sad ne znam. Evo, potpisi, problem potpisivanja ugovora sa izvođačima radova, to je isto nešto što će nam odužiti cijeli proces. Javna nabava koja će odužiti cijeli proces mislim, ne možemo isto tako biti, već smo spomenuli, sigurni hoće li radovi trajati narednih 5 godina mislim, poučeni smo iskustvom koje nije nimalo bajno da se svi radovi izuzetno oduže. Otvara se također niz pitanja na koje treba dati odgovor svima koji su uključeni u ovaj problem. Pa evo, zato smatram i pozivam vas gradonačelniče i poštovani predsjedniče Gradskog vijeća, gospodine Svetiću, da se zaista sazove tematska sjednica da se, na koju će biti pozvani zapravo svi zainteresirani, prvenstveno predstavnici škola, dvije, dvije škole koje su tu sada najviše prozivane, obzirom da postoji opcija da djeca odu i u druge škole međutim u ovom slučaju, dakle da se pozovu predstavnici roditelja, ravnateljice obje škole, sve ostale relevantne osobe koje bi u najkraćem roku mogle nekakvim zajedničkim dogovorom, na jednom mjestu realizirati nekakvo, nekakvo potencijalno zajedničko rješenje. Ovaj projekt obnove i svega toga zapravo se, kao i mnogi drugi projekti, stihijski provodi i jedan dijalog bi se svakako trebao uvažiti. Jedan od većih problema koji ja vidim u ovoj, u ovoj situaciji, jest da je Braća Seljan škola, jedina škola u Karlovcu koja upisuje dva kombinirana razredna odjela djece sukladno članku 8. pravilnika o osnovnoškolskom i srednjoškolskom obrazovanju. Radi se o učenicima sa posebnim potrebama sa ozbiljnim zdravstvenim poteškoćama. U osnovnoj školi Braće Seljan takve je djece 7. Od tih sedmoro djece, dvoje, samo dvoje imaju asistenta. Jedno od to dvoje djece je stopostotni invalid. To dijete, odnosno ta djeca su u svojoj nastavi integrirana u o odgojne predmete, dakle viših razreda osnovne škole. Da, viših razreda osnovne škole, što znači da bi oni u ovom slučaju morali mijenjati smjenu.

**MARIN SVETIĆ, predsjednik Gradskog vijeća:**

Koje je pitanje za gradonačelnika.

**EHLIMANA PLANINAC:**

Smatra li da to tako, da zaista treba baš inzistirati da to bude Braća Seljan? Hoćete li sazvati sjednicu koju sam vas sada zamolila i sjesti za stol da se, sa, napraviti tematsku sjednicu sa zainteresiranim skupinama kako bi se došlo do nekakvog zajedničkog rješenja? Evo, to bi bilo pitanje. I pitanje za direktora Čistoće, gospodina Ivku da baš vam ne bude dosadno, jer je teško ponavljati jednu te istu stvar toliko puta. Vjerujem da je i vama veliki problem uvjeriti naše građane kako se otpad sortira i na webu postoje silne upute za sve nesigurne, ali evo ja vas molim da pojasnite, zato što mene to živo zanima kao i mnoge druge građane koji to često spominju i ponavljaju, što se događa s otpadom kojeg se brižno prikuplja obzirom da se otpad u praksi ne razvija onako kako bi trebalo. Puno je masnog, plastificiranog papira u papirnom otpadu koji tamo ne spada, u biootpadu kuhane hrane, drugog nepripadajućeg otpada, PVC vrećica i slično. Naime, kada prikupite tako u naravi nerazvrstani otpad koji bi se trebao razvrstavati, razvrstava li netko njega naknadno i očekuju li građane kazne i penali zbog svega ovoga što sam navela. Također bi se osvrnula još i na onu činjenicu na koju smo upozoravali, da lokoti i lanci na spremnicima nisu najsretnije rješenje, pa vas molim jeste li razmatrali nekakvo konkretnije, bolje, dugotrajnije rješenje od ovoga, obzirom da su i lanci i katanci u velikom broju razvaljeni. Nisu u funkciji. Hvala.

**MARIN SVETIĆ, predsjednik Gradskog vijeća:**

Hvala lijepo. Pozivam gradonačelnika, izvolite.

**DAMIR MANDIĆ, gradonačelnik:**

Ja ću ponoviti po ne znam koji put danas, prijedlog koji je otišao prema školama, a u kojem su svoje mišljenje dale, dala učiteljska vijeća jedne i druge škole, odnosno vijeća roditelja jedne i druge škole je usuglašen ili na neki način, mogu to tako reći, dogovoren sa ravnateljicama ove dvije škole s tim da je ravnateljica osnovne škole Braće Seljan predložila, ponavljam predložila, vijećnice Ehlimana, ako mogu ja ovoga, samo kratko pa onda vi, znači ovo je bitno. Znači ravnateljica osnovne škole Braće Seljan je predložila da predmetna nastava, o kojoj vi govorite, se mijenja sa razrednom nastavom u smjenama u osnovnoj školi Braće Seljan, razredna nastava Dragojle Jarnević. Znači ravnateljica osnovne škole Braće Seljan je predložila na tom sastanku da prvi do četvrti razredi Braće Seljan ne mijenjaju smjene, oni su prije podne stalno, a da teret, žrtvu, ja sam svjestan toga, promjene smjena koja bi išla u korist djeci od prvog do četvrtog razreda osnovne škole Dragojle Jarnević, podnesu 5., 6., 7., 8. razredi Braće Seljan. Da oni mijenjaju smjene. Ja tu stvarno nisam imao što reći. I sad kad razgovaramo o, o, o svemu. Moj ured je uvijek otvoren. Moj ured je uvijek otvoren. Pročelnica isto tako je na dnevnoj razini u kontaktu. Ja ću se opet sad vratiti. Vijeće roditelja osnovne škole Braće Seljan je odradilo svoj sastanak, mislim da to bilo 25. ili tako nešto, bez da smo mi o tome informirani, bez da smo pozvani, bez ičega. Jučer je odrađeno vijeće roditelja Dragojle Jarnević, pozvali su nas, pročelnica je išla na vijeće roditelja. Osnovno, vijeće roditelja osnovne škole Braće Seljan je odradilo sastanak, nismo pozvani. Nitko iz Grada. Znači moj ured je otvoren. Evo, ako je sad ova otočka Gradskog vijeća, odnosno ova, ova sjednica Gradskog vijeća nekakva otočka, moj ured je otvoren, ali ovdje jako važno, opet kažem, meni se barem čini da tu malo, da tu malo smo pomiješali kruške i jabuke. Teret vremena izvođenja radova, ljudi moji pa mi smo to komunicirali. Vi kažete ljudi su opravdano, ljudi imaju skepsu. Da, okej. Okej, mi smo sad, u ovom trenutku provodimo 4 konstrukcijske obnove. Muzej, KAMOD, mala zgrada, Mihalićeva kuća. U nabavu nam ide Hrvatski dom i svjesni smo svih rizika. Svih rizika koje, koji nas mogu dočekati vezano za te projekte, ali to je sad pitanje i neke odgovornosti. Tako i kod Dragojle i kod osnovne škole Dragojle Jarnević. Da, vi ste pitali. Škola zna, škola zna. Pa imate i u zapisnicima da je u 12 mjesecu ugovoreno projektiranje. Škola zna da do 20. veljače se očekuje da će biti gotovo projektiranje. Škola zna da nakon toga ide nabava. Jedna mogućnost koja je, odnosno jedan detalj koji je moguće i pridonio, to je ovaj element preseljenja koji se je spominjao, znači razgovaralo se o njemu ozbiljno. Da se odradi za vrijeme ovih praznika koji su sad u veljači. Da, o tome se ozbiljno razgovaralo. Ozbiljni ljudi o tome razgovaraju, Bože moj. Ako ćete sad pitat, ako ćete sad odluku gradonačelnika, moja je odluka bila da dok se ne potpiše ugovor nitko nigdje ne ide. Ako ćemo govoriti odgovornost gradonačelnika, ali u toj vertikali odgovornosti, vjerujte mi da svoju odgovornost imaju, ja ću biti otvoren i pročelnica i dvije ravnateljice. Mi pričamo o dvije škole. O Dragojli Jarnević i Braći Seljan. Ljudi imamo još dvije škole koje su dio rješenja. Gimnazija Karlovac, ekonomska škola u Karlovcu. Je li itko tu postavlja pitanje. Znači cijela ova tema po, po mom dubokom uvjerenju je otišla, mogu to tako reći, u neželjenom pravcu. Isključivošću, isključivošću jednog dijela dionika ovog procesa. I opet kažem, svatko tu nosi svoju odgovornost. Ja osobno ne prihvaćam mailove gdje su mi roditelji poslali, odnosno jedan roditelj, okej, ali poziva se na ostale, da sam ja trebao presjeći da sam ja ne donošenjem odluke generirao ovo. Ne, ljudi svi smo imali priliku reći što mislimo i kako mislimo. Pa ljudi ajmo bit, ajmo korak dalje, majka ga rodila. Pa ljudi kad se potpisuje, potpisuješ na nešto, pa stojiš iza tog svog potpisa ili ne stojiš iza tok svog potpisa i tako dalje i tako dalje, ali evo zaključno, moj ured je otvoren ako treba i nakon ovog vijeća, ako treba i večeras u 10. Svi koji smatraju da imaju nešto za reći, možemo dogovoriti sastanak. Tu ne mislim na vijeće roditelja, ali mislim na predstavnike vijeća roditelja. Tu ne mislim na učiteljsko vijeće, mislim na ravnateljice. Idemo ljudi moji svatko neka odradi svoj, preuzme svoju odgovornost. Mislim da i tu je rješenje, tu je rješenje, po meni. Sad, možda sam ja u krivu, ne znam.

**MARIN SVETIĆ, predsjednik Gradskog vijeća:**

Hvala lijepo, zadovoljni.

**EHLIMANA PLANINAC:**

Ja bih samo, a je li se čuje.

**MARIN SVETIĆ, predsjednik Gradskog vijeća:**

Može na govornicu.

**EHLIMANA PLANINAC:**

Ma dobro, budem, budem samo kratko, zapravo evo, ja ću predati papire za tematsku sjednicu, zamolbu za tematsku sjednicu, to nismo dalje iskomentirali pa da ovoga, se i to radi da ljudi ne dolaze u ured na sastanke.

**DAMIR MANDIĆ, gradonačelnik:**

Vi možete predati papire za tematsku sjednicu, ovaj proces ide naprijed. Ja stvarno ponavljam, ne vidim potrebu da mi sad, ponovo, po ne znam koji put, vraćamo se natrag, ako, znači ajmo sad do kraja. Ja sam rekao koji je stav osnivača. Da, na potezu je osnovna škola Braće Seljan. Ako osnovna škola Braća Seljan kaže da oni ne prihvaćaju nikako, da, nemamo drugog rješenja, nego hoćete nam dati poslijepodnevnu smjenu, moramo ih pitati valjda. Pa ljudi moji o čemu mi pričamo. Gledajte o čemu mi razgovaramo. O čemu mi razgovaramo, dragi moji. Na što smo mi sebe doveli. Na što smo se mi spustili. Hoće netko, hoće netko pristat tamo da, ne znam, djeca promijene smjene od 70, 35 radnih dana. Ja mislim da je ovo stvarno ....

**MARIN SVETIĆ, predsjednik Gradskog vijeća:**

Hvala lijepo. Ja pozivam direktora gradske tvrtke Čistoća, uvaženog kolegu Vlatka Ivku, izvolite.

**VLATKO IVKA:**

Dobar dan svima. Sve vas lijepo pozdravljam. Zahvaljujem gospođi Planinac na pitanju. Kao što ste već mogli vidjeti kroz raznorazne press konferencije koje sam održavao u Čistoći i na svim ovim javnim istupanjima, ja konstantno apeliram na građane grada Karlovca i molim da što više se otpada razvrstava, da što više stvaramo reciklabilnog ili i znači odvojenog otpada, da što manje stvaramo miješanog komunalnog otpada kako bi ono brdo na Ilovcu i deponija bilo što manja i kako bi građani grada Karlovca što manje plaćali račune za odvoz otpada. Što se, da u kontejnerima ili spremnicima za papir, za biorazgradivi otpad uvijek se nađe miješanog komunalnog otpada, gdje ljudi stvarno svojom nesavjesnšću ubace unutra određeni dio miješanog komunalnog otpada i time načine sebi i svima nama, a pogotovo radnicima Čistoće štetu i dodatan posao. Sav taj papir koji mi pokupimo po gradu Karlovcu i okolnim naseljima doveze se u Čistoću, to jest na deponiju Ilovac, istrese se u halu i ručno se prebire, sortira i odvaja se u taj udio prljavštine unutra, jer takav papir ne možete zbrinut niti prodat. Cijena papira na tržištu varira iz dana u dan i posebno se plaćaju određene kategorije papira. Znači svako ta, svako takvo ubacivanje je velika šteta i jednostavno ne savjest. Mi se u Čistoći trudimo. Krenuli smo sa edukacijom i smatram da edukacija najbolje od malih nogu. Radimo edukacije po školama, vrtićima. Radili smo u ovoj, u prošloj godini i radit ćemo i u ovoj godini kako bi stvarno ljudima ušla u svijest jedna ekološka misao i tj. razvrstavanje otpada. Što se tiče biorazgradivog otpada, isto tako unutra bude svašta. Ljudi, ljudima dostavljamo i letke o razvrstavanju i stavljamo na naše web stranice. Biorazgradivi otpad mi ne zbrinjavamo, nego se na godišnje, putem javne nabave izabere zbrinjavatelj. Siguran sam da i njemu stvara to određene probleme, ali eto tako, je kako je. I stvarno, ali isto tako moram reći da se vide i pomaci iz dana u dan i da toga bude manje i manje. Što se tiče spremnika na terenu i po gradu, da, mi sada radimo načinom kojim radimo, imamo postavljene spremnike za miješani komunalni otpad i spremnike za plastiku, papir, metal i biorazgradivi otpad. U našoj nekoj bližoj budućnosti radimo intenzivno, isto tako i gledamo moguće lokacije i varijante za postavljanje polupodzemnih spremnika. Govorim vam isključivo o zgradama kolektivnog stanovanja. Ne, sada se ne obazirem na individualno stanovanje na kuće, gdje bi vjerojatno sigurno olakšali i nama i građanima i vizuru grada, odlaganje smeća u polupodzemne kontejnere. Siguran sam da ćemo u vrlo bliskoj budućnosti uspjeti izrealizirati takav projekt i da će građani imati postavljen, na lokacijama koje je to moguće, polupodzemne kontejnere. Naravno isto tako to mora biti suradnja između Čistoće i Grada i naravno stanovnika tih zgrada, ali za sada ovaj cijeli sustav funkcionira dobro. Da, bude odvaljenih lokota. Ja isto tako smatram da kontejneri za miješani komunalni otpad jednostavno su isto tako u nadzoru stanovnika iz zgrada koji unutra odlažu i tako i kao takovi, isto tako svi stanari i predstavnici stanara moraju voditi o njima brigu. Prvenstveno sam apelirao i odrađeno je jako puno zgrada gdje su stavljeni u funkciju smetlarnici i onda takovih problema nema. Praktički većina grada u gradu Karlovcu je projektirana na način da imaju smetlarnike, ali nažalost ne koriste se, a postoji, znači mogućnost zaključavanja, a isto tako postoji mogućnost ne zaključavanja. To je znači regulirano isključivo cijenom odvoza, a nažalost ljudima je nekad teško otključati spremnik, pa su na to revoltirani, pa bacaju smeće sa strane ili ga provaljuju. Evo, na to mi ne možemo puno reagirati. Trudimo se i nema previše takovih situacija, ali mislim kao direktor Čistoće i kao građanin grada Karlovca da je jedna pred nama budućnost, a to su polu podzemni spremnici s kojima ćemo morati vrlo brzo izaći van na tržište. Eto, hvala lijepa. Ako još bilo što treba na raspolaganju sam.

**MARIN SVETIĆ, predsjednik Gradskog vijeća:**

Hvala lijepo. Imate nadopunu. Imate, može izvolite, izvolite.

**EHLIMANA PLANINAC:**

Pa evo, obzirom da ste spomenuli sad te polu podzemne spremnike, dakle jeste li kalkulirali sa cijenom? Znate li uopće jel, koji je to iznos i tko će to uopće financirati, na kraju krajeva tko će izvoditi te radove, jer tu smo isto vrlo, vrlo ograničeni.

**MARIN SVETIĆ, predsjednik Gradskog vijeća:**

Izvolite, gospodine direktore.

**VLATKO IVKA:**

Što se tiče polu podzemnih spremnika, trenutno radimo na odabiru mogućih lokacija. Što se tiče polu podzemnih spremnika oni su zapremnine od 3 i 5 m³ i znači morate ih ravnomjerno rasporediti po veličinama, po veličini zgrada. Ne možete si dozvoliti da stavite polu podzemni kontejner ispred jedne zgrade u kojoj imate manja, manji broj stanova, jer tada jednostavno ne možete ga popuniti, a drugo, u drugom, u drugom stavu razmišljanja, tada bi ljudi morali prevaljivati do 500, 600 metara od spremnika do spremnika. Znači tu mora biti određena kombinacija. Zgrade sa velikim brojem stanova i ljudi svakako su predviđene i predviđamo za polu podzemne spremnike. Manje zgrade, manje lokacije funkcija smetlarinici ili izgradnja malih boksova gdje će to biti moguće, a što se tiče financiranja, fond za zaštitu okoliša sufinancira određeni, s određenim postotkom izgradnje polu podzemnih kontejnera. Naravno da ćemo mi isto tako u tom djelu gledati i sigurno brigu voditi da se iskoristi svaka kuna, tj. sada euro koji je moguć i da se ljudima olakša i da se to svakako sufinancira iz europskog novca u postotku koji, za koje, koji je za to predviđen. Nismo još se dotakli razmatranja financija u cijelost, ne mogu o tome sada govoriti. Samo vam, ovo što sam rekao siguran sam da se sufinanciranje može provesti i da ćemo sigurno voditi brigu da to bude u, uvršteno i da se to iz takvog je, iz takvih jednih sredstava iz, pomogne ljudima da se takovi spremnici naprave, a sada kao što sam rekao, isključivo radimo na mogućim lokacijama.

**MARIN SVETIĆ, predsjednik Gradskog vijeća:**

Hvala lijepo uvaženom direktoru. Mi smo na ovaj način evo, u 9 i 20 krenuli s aktualcem, završavamo ga u 11 i 20. Sve moguća produženja smo imali. Ja ću zaključiti ovaj aktualac. Još je ostalo 5 vijećnika koji nisu uspjeli dobiti priliku, međutim imaju uvijek to na, putem, pisanim putem. Uglavnom, zaključujem ovaj aktualac u 11 sati i 20 minuta. Nastavljamo sa radom, napravit ćemo veću pauzu, točno u podne. Hvala lijepo.

Nastavljamo sa radom 19. sjednice Gradskog vijeća grada Karlovca.

**TOČKA 1.**

**Usvajanje skraćenog zapisnika sa 18. sjednice Gradskog vijeća Grada Karlovca**

Uvodno obrazloženje dao je gospodin Marin Svetić, dipl.ing. šumarstva., predsjednik Gradskog vijeća grada Karlovca.

U raspravi je sudjelovao: Ivica Furač.

Nakon provedene rasprave, od nazočnih 20 vijećnika u vijećnici, vijeće je sa 20 glasova ZA donijelo:

**ZAKLJUČAK**

**o usvajanju skraćenog zapisnika sa 18. sjednice gradskog vijeća grada Karlovca**

I.

Usvaja se skraćeni zapisnik sa 18. sjednice Gradskog vijeća Grada Karlovca održane dana 15. prosinca 2022. godine u tekstu kako je dostavljen vijećnicima s pozivom za 19. sjednicu Gradskog vijeća Grada Karlovca.

II.

Zapisnik se nalazi u prilogu ovog Zaključka i čini njegov sastavni dio.

**TOČKA 2.**

**Odluka o donošenju Programa zaštite okoliša Grada Karlovca za razdoblje od 2022. do 2025. godine**

Uvodno obrazloženje dala je gospođa dr.sc. Ana Hranilović Trubić, dipl. ing. građ., pročelnica Upravnog odjela za gradnju i zaštitu okoliša, a potom je Program prezentirala gospođa Bojana Borić, stručni izrađivač tvrtke Ekonerg d.o.o. iz Zagreba.

Predsjednik Gradskog vijeća izvijestio je vijećnike da je Odbor za komunalni sustav i razvoj grada razmatrao navedenu točku te predlažu da se donese Odluka o donošenju Programa zaštite okoliša Grada Karlovca za razdoblje od 2022. do 2025. godine.

U raspravi su sudjelovali: Dobriša Adamec, Bojana Borić, Ana Hranilović Trubić, Dražen Cukina, Ana Matan, Ivica Furač, Dimitrije Birač, Ivana Fočić, Damir Mandić i Romeo Štokić.

Nakon provedene rasprave, od nazočnih 20 vijećnika u vijećnici, vijeće je sa 15 glasova ZA i 5 glasova SUZDRŽANIH donijelo:

**ODLUKU**

**o donošenju Programa zaštite okoliša Grada Karlovca za razdoblje od 2022. do 2025. godine**

**I**

Donosi se Program zaštite okoliša Grada Karlovca za razdoblje od 2022. do 2025. godine koji se nalazi u prilogu ove Odluke i njezin je sastavni dio.

**II.**

Ova Odluka stupa na snagu osmog dana od dana objave u „Glasniku Grada Karlovca“.

**TOČKA 3.**

**Odluka o davanju suglasnosti za sklapanje Ugovora o sufinanciranju provedbe Projekta Centar za gospodarenje otpadom Babina Gora u 2023. godini**

Uvodno obrazloženje dala je gospođa dr.sc. Ana Hranilović Trubić, dipl. ing. građ., pročelnica Upravnog odjela za gradnju i zaštitu okoliša.

Predsjednik Gradskog vijeća izvijestio je vijećnike da je Odbor za komunalni sustav i razvoj grada razmatrao navedenu točku te predlažu da se donese Odluka o davanju suglasnosti za sklapanje Ugovora o sufinanciranju provedbe Projekta Centar za gospodarenje otpadom Babina Gora u 2023. godini.

U raspravi su sudjelovali: Dragica Malović, Ana Hranilović Trubić, Predrag Pavlačić, Damir Mandić i Ana Matan.

Nakon provedene rasprave, od nazočnih 19 vijećnika u vijećnici, vijeće je sa 15 glasova ZA i 4 glasa SUZDRŽANA donijelo:

**ODLUKU**

**o davanju suglasnosti za sklapanje Ugovora o sufinanciranju provedbe Projekta Centar za gospodarenje otpadom Babina Gora u 2023. godini**

**I.**

Daje se suglasnost za sklapanje Ugovora o sufinanciranju provedbe Projekta Centar za gospodarenje otpadom Babina Gora u 2023. godini, predmet kojeg je isplata kapitalnih pomoći za provedbu projekta Centar za gospodarenje otpadom Babina Gora do iznosa od 524.547,00 eura koja su osigurana u Proračunu Grada Karlovca za 2023. godinu i projekcije za 2024.-2025. godinu („Glasnik Grada Karlovca“ br. 20/22), Program 4001 Zaštita okoliša, Aktivnost A400009 Centar za gospodarenje otpadom Karlovačke županije.

**II.**

Ovlašćuje se gradonačelnik Grada Karlovca za potpisivanje ugovora iz točke I. ove Odluke.

**III.**

Ova Odluka stupa na snagu osmog dana od dana objave u „Glasniku Grada Karlovca“.

**TOČKA 4.**

**Odluka o provedbi postupka javne nabave radova na rekonstrukciji mosta Rakovac**

Uvodno obrazloženje dala je gospođa dr.sc. Ana Hranilović Trubić, dipl. ing. građ., pročelnica Upravnog odjela za gradnju i zaštitu okoliša.

Predsjednik Gradskog vijeća izvijestio je vijećnike da je Odbor za komunalni sustav i razvoj grada razmatrao navedenu točku te predlažu da se donese Odluka o provedbi postupka javne nabave radova na rekonstrukciji mosta Rakovac.

U raspravi su sudjelovali: Marina Jarnjević, Ana Hranilović Trubić, Predrag Pavlačić i Marin Svetić.

Nakon provedene rasprave, od nazočnih 20 vijećnika u vijećnici, vijeće je sa 20 glasova ZA donijelo:

**ODLUKU**

**o provedbi postupka javne nabave radova na rekonstrukciji mosta Rakovac**

**Članak 1.**

Postupak nabave radova na rekonstrukciji mosta Rakovac provest će se sukladno Zakonu o javnoj nabavi („Narodne novine“, br. 120/16, 114/22) primjenom otvorenog postupka javne nabave male vrijednosti u predmetu nabave: Radovi na rekonstrukciji mosta Rakovac.

Odlukom gradonačelnika imenovat će se stručno povjerenstvo za pripremu i provedbu postupka javne nabave.

**Članak 2.**

Procijenjena vrijednost nabave iznosi 1.180.000,00 eura bez poreza na dodanu vrijednost.

**Članak 3.**

Ovlašćuje se gradonačelnik Grada Karlovca da provede sve radnje u postupku predmetne javne nabave.

**Članak 4.**

Ova Odluka stupa na snagu osmog dana od dana objave u „Glasniku Grada Karlovca.“

**TOČKA 5.**

**Odluka o provedbi postupka javne nabave izgradnje i opremanja dječjeg vrtića Rečica**

Uvodno obrazloženje dala je gospođa dr.sc. Ana Hranilović Trubić, dipl. ing. građ., pročelnica Upravnog odjela za gradnju i zaštitu okoliša.

Predsjednik Gradskog vijeća izvijestio je vijećnike da je Odbor za komunalni sustav i razvoj grada razmatrao navedenu točku te predlažu da se donese Odluka o provedbi postupka javne nabave izgradnje i opremanja dječjeg vrtića Rečica.

Budući da nije bilo rasprave, od nazočnih 19 vijećnika u vijećnici, vijeće je sa 19 glasova ZA donijelo:

**ODLUKU**

**o provedbi postupka javne nabave izgradnje i opremanja dječjeg vrtića Rečica**

**I.**

Postupak nabave izgradnje i opremanja dječjeg vrtića Rečica provest će se sukladno Zakonu o javnoj nabavi (NN broj: 120/2016, 114/22) primjenom otvorenog postupka javne nabave male vrijednosti u predmetu nabave: Izgradnja i opremanje dječjeg vrtića Rečica.

Odlukom gradonačelnika imenovat će se stručno povjerenstvo za pripremu i provedbu postupka javne nabave

**II.**

Procijenjena vrijednost nabave iznosi 1.143.000,00 € bez PDV-a.

**III.**

Ovlašćuje se gradonačelnik Grada Karlovca da provede sve radnje u postupku predmetne javne nabave.

**IV.**

Ova Odluka stupa na snagu osmog dana od dana objave u „Glasniku Grada Karlovca“.

**TOČKA 6.**

**Odluka o provedbi postupka nabave radova na obnovi zgrade iz područja obrazovanja oštećene u seriji potresa – OŠ Dragojla Jarnević**

Uvodno obrazloženje dala je gospođa dr.sc. Ana Hranilović Trubić, dipl. ing. građ., pročelnica Upravnog odjela za gradnju i zaštitu okoliša.

Predsjednik Gradskog vijeća izvijestio je vijećnike da je Odbor za komunalni sustav i razvoj grada razmatrao navedenu točku te predlažu da se donese Odluka o provedbi postupka nabave radova na obnovi zgrade iz područja obrazovanja oštećene u seriji potresa – OŠ Dragojla Jarnević.

U raspravi su sudjelovali: Ana Matan, Dragica Malović, Ana Hranilović Trubić, Damir Mandić, Draženka Sila Ljubenko, Dimitrije Birač, Ivana Fočić, Ehlimana Planinac, Tomislav Novak i Dobriša Adamec.

Nakon provedene rasprave, od nazočnih 20 vijećnika u vijećnici, vijeće je sa 20 glasova ZA donijelo:

**ODLUKU**

**o provedbi postupka nabave radova na obnovi zgrade iz područja obrazovanja oštećene u seriji potresa – OŠ Dragojla Jarnević**

**Članak 1.**

Postupak nabave radova na obnovi zgrade iz područja obrazovanja oštećene u seriji potresa – OŠ Dragojla Jarnević provest će se sukladno čl. 42. Zakona o obnovi zgrada oštećenih potresom na području Grada Zagreba, Krapinsko-zagorske županije, Zagrebačke županije, Sisačko – moslavačke županije i Karlovačke županije (NN 120/20, 10/21 i 117/21) i čl. 5.b. Pravilnika o provedbi postupaka nabave roba, usluga i radova za postupke obnove (NN 126/21, 19/22 i 132/22).

Odlukom gradonačelnika imenovat će se stručno povjerenstvo za pripremu i provedbu postupka nabave.

**Članak 2.**

Predmetni radovi izvode se u okviru provedbe operacije pod nazivom: Obnova zgrade iz područja obrazovanja oštećene u seriji potresa - OŠ Dragojle Jarnević (referentni broj Ugovora o dodjeli bespovratnih financijskih sredstava: FSEU.2022.MZO.095). Operacija: Obnova zgrade iz područja obrazovanja oštećene u seriji potresa - OŠ Dragojle Jarnević financirat će se sredstvima iz Fonda solidarnosti Europske unije u iznosu od 2.530.225,52 eura (19.063.984,19 kuna), dok će se iz Državnog proračuna financirati iznos od 2.216,47 eura (16.700,00 kuna).

**Članak 3.**

Procijenjena vrijednost nabave iznosi 1.851.214,86 eura bez poreza na dodanu vrijednost.

**Članak 4.**

Ovlašćuje se gradonačelnik Grada Karlovca da provede sve radnje u postupku predmetne javne nabave.

**Članak 5.**

Ova Odluka stupa na snagu osmog dana od dana objave u „Glasniku Grada Karlovca.“

**TOČKA 7.**

**Odluka o provedbi postupka javne nabave radova na izgradnji parkirališta u Ulici kralja Zvonimira**

Uvodno obrazloženje dala je gospođa dr.sc. Ana Hranilović Trubić, dipl. ing. građ., pročelnica Upravnog odjela za gradnju i zaštitu okoliša.

Predsjednik Gradskog vijeća izvijestio je vijećnike da je Odbor za komunalni sustav i razvoj grada razmatrao navedenu točku te predlažu da se donese Odluka o provedbi postupka javne nabave radova na izgradnji parkirališta u Ulici kralja Zvonimira.

U raspravi su sudjelovali: Dragica Malović, Dario Greb, Ana Matan, Ivana Fočić, Predrag Pavlačić i Ehlimana Planinac.

Nakon provedene rasprave, od nazočnih 20 vijećnika u vijećnici, vijeće je sa 20 glasova ZA donijelo:

**ODLUKU**

**o provedbi postupka javne nabave radova na izgradnji parkirališta u Ulici kralja Zvonimira**

**Članak 1.**

Postupak nabave radova na izgradnji parkirališta u Ulici kralja Zvonimiraprovest će se sukladno Zakonu o javnoj nabavi („Narodne novine“, br. 120/16, 114/22) primjenom otvorenog postupka javne nabave male vrijednosti u predmetu nabave: Radovi na izgradnji parkirališta u Ulici kralja Zvonimira.

Odlukom gradonačelnika imenovat će se stručno povjerenstvo za pripremu i provedbu postupka javne nabave.

**Članak 2.**

Procijenjena vrijednost nabave iznosi 290.000,00 eura bez poreza na dodanu vrijednost.

**Članak 3.**

Ovlašćuje se gradonačelnik Grada Karlovca da provede sve radnje u postupku predmetne javne nabave.

**Članak 4.**

Ova Odluka stupa na snagu osmog dana od dana objave u „Glasniku Grada Karlovca.“

**TOČKA 8.**

**Odluka o provedbi postupka javne nabave radova na izgradnji nogostupa u dijelu Žumberačke ulice**

Uvodno obrazloženje dala je gospođa dr.sc. Ana Hranilović Trubić, dipl.ing.građ., pročelnica upravnog odjela za gradnju i zaštitu okoliša.

Predsjednik Gradskog vijeća izvijestio je vijećnike da je Odbor za komunalni sustav i razvoj grada razmatrao navedenu točku te predlažu da se donese Odluka o provedbi postupka javne nabave radova na izgradnji nogostupa u dijelu Žumberačke ulice.

U raspravi su sudjelovali: Dobriša Adamec i Ana Hranilović Trubić.

Nakon provedene rasprave, od nazočnih 19 vijećnika u vijećnici, vijeće je sa 19 glasova ZA donijelo:

**ODLUKU**

**o provedbi postupka javne nabave radova na izgradnji nogostupa u dijelu Žumberačke ulice**

**Članak 1.**

Postupak nabave radova na izgradnji nogostupa u dijelu Žumberačke ulice, provest će se sukladno Zakonu o javnoj nabavi („Narodne novine“ br. 120/2016) primjenom otvorenog postupka javne nabave male vrijednosti u predmetu nabave: Radovi na izgradnji nogostupa u dijelu Žumberačke ulice.

Odlukom gradonačelnika imenovat će se stručno povjerenstvo za pripremu i provedbu postupka javne nabave.

**Članak 2.**

Procijenjena vrijednost nabave iznosi 320.000,00 eura bez poreza na dodanu vrijednost.

**Članak 3.**

Ovlašćuje se gradonačelnik Grada Karlovca da provede sve radnje u postupku predmetne javne nabave.

**Članak 4.**

Ova Odluka stupa na snagu osmog dana od dana objave u „Glasniku Grada Karlovca“.

**TOČKA 9.**

**Odluka o odobravanju provedbe postupka nabave javne usluge komunalnog linijskog prijevoza putnika**

Uvodno obrazloženje dao je gospodin Dario Greb, dipl. ing. prom., pročelnik Upravnog odjela za komunalno gospodarstvo.

Predsjednik Gradskog vijeća izvijestio je vijećnike da je Odbor za komunalni sustav i razvoj grada razmatrao navedenu točku te predlažu da se donese Odluka o odobravanju provedbe postupka nabave javne usluge komunalnog linijskog prijevoza putnika.

U raspravi su sudjelovali: Predrag Pavlačić, Ivica Furač, Dario Greb, Dobriša Adamec, Ivana Fočić i Dimitrije Birač.

Nakon provedene rasprave, od nazočnih 20 vijećnika u vijećnici, vijeće je sa 15 glasova ZA i 5 glasova SUZDRŽANIH donijelo:

**ODLUKU**

**o odobravanju provedbe postupka nabave javne usluge komunalnog linijskog prijevoza putnika**

**Članak 1.**

Odobrava se provedba postupka nabave javne usluge komunalnog linijskog prijevoza putnika sukladno Zakonu o javnoj nabavi („Narodne novine“, broj: 120/2016, 114/2022). Nabava će se provesti primjenom otvorenog postupka javne nabave velike vrijednosti s ciljem sklapanja Ugovora u trajanju od 3 godine, u predmetu nabave: “ Javna usluga komunalnog linijskog prijevoza putnika na području grada Karlovca“.

Za pripremu i provedbu postupka bit će imenovano stručno povjerenstvo naručitelja Odlukom Gradonačelnika.

**Članak 2.**

Procijenjena vrijednost nabave iznosi 1.800.000,00 EUR.

**Članak 3.**

Ovlašćuje se gradonačelnik Grada Karlovca da provede sve radnje u postupku predmetne javne nabave.

**Članak 4.**

Ova Odluka objavit će se u Glasniku Grada Karlovca.

**TOČKA 10.**

**Odluka o provedbi postupka javne nabave za radove na asfaltiranju nerazvrstanih cesta Grada Karlovca**

Uvodno obrazloženje dao je gospodin Dario Greb, dipl. ing. prom., pročelnik Upravnog odjela za komunalno gospodarstvo.

Predsjednik Gradskog vijeća izvijestio je vijećnike da je Odbor za komunalni sustav i razvoj grada razmatrao navedenu točku te predlažu da se donese Odluka o provedbi postupka javne nabave za radove na asfaltiranju nerazvrstanih cesta Grada Karlovca.

Budući da nije bilo rasprave, od nazočnih 20 vijećnika u vijećnici, vijeće je sa 20 glasova ZA donijelo:

**ODLUKU**

**o provedbi postupka javne nabave za radove na asfaltiranju nerazvrstanih cesta Grada Karlovca**

**Članak 1.**

Postupak javne nabave za radove na asfaltiranju nerazvrstanih cesta Grada Karlovca provest će se sukladno Zakonu o javnoj nabavi („Narodne novine“, broj: 120/2016, 114/2022) primjenom otvorenog postupka javne nabave male vrijednosti s ciljem sklapanja ugovora o izvođenju radova u predmetu nabave: “ Radovi na asfaltiranju nerazvrstanih cesta Grada Karlovca“.

Za pripremu i provedbu postupka bit će imenovano stručno povjerenstvo naručitelja Odlukom Gradonačelnika.

**Članak 2.**

Procijenjena vrijednost nabave iznosi 847.107, 20 eura bez poreza na dodanu vrijednost.

**Članak 3.**

Ovlašćuje se gradonačelnik Grada Karlovca da provede sve radnje u postupku predmetne javne nabave.

**Članak 4.**

Ova Odluka objavit će se u Glasniku Grada Karlovca.

**TOČKA 11.**

**Sustav obrane od poplava Grada Karlovca – stanje ceste u ulici Brodarci**

Uvodno obrazloženje dao je gospodin Tomislav Novak, vijećnik Gradskog vijeća Grada Karlovca.

U raspravi su sudjelovali: Ana Matan, Damir Mandić i Tomislav Novak.

Nakon provedene rasprave, predsjednik Gradskog vijeća predlaže da se donese Zaključak o uklanjanju box barijera i utvrđivanju nastale štete, te naknade iste Gradu Karlovcu od strane Hrvatskih voda u naselju Brodarci u Karlovcu.

Od nazočnih 20 vijećnika u vijećnici, vijeće je sa 20 glasova ZA donijelo:

**ZAKLJUČAK**

**o uklanjanju box barijera i utvrđivanju nastale štete, te naknade iste Gradu Karlovcu od strane Hrvatskih voda u naselju Brodarci u Karlovcu**

I.

Ovim Zaključkom zadužuju se stručne službe Grada Karlovca i nadležni Upravni odjel za komunalno gospodarstvo da procijene štetu nastalu na cesti uz obalu Kupe, Ulica Brodarci, u naselju Brodarci u Karlovcu, koja je nastala uslijed intervencije Hrvatskih voda postavljanjem box barijera u 2022. i 2023. godini.

II.

Ovim Zaključkom zadužuje se Gradonačelnik Grada Karlovca da dostavi zahtjev prema Hrvatskim vodama u svezi potraživanja naknade štete koja je nastala na cesti iz članka 1. ovog Zaključka.

III.

Ovim Zaključkom zadužuje se Gradonačelnik Grada Karlovca da dostavi zahtjev prema Hrvatskim vodama za promptno uklanjanje postavljenih box barijera na cesti iz članka 1. ovog Zaključka.

IV.

Ovim Zaključkom zadužuje se Upravni odjel za komunalno gospodarstvo da provede ovaj Zaključak.

V.

Ovaj Zaključak objavit će se u službenom Glasniku Grada Karlovca i stupa na snagu danom donošenja.

Dovršeno u: 17:13

ZAPISNIČAR PREDSJEDNIK

Mirna Mileusnić GRADSKOG VIJEĆ GRADA KARLOVCA Marin Svetić, dipl. ing. šumarstva