Na temelju članka 54. stavka 1. Zakona o ustanovama (Narodne novine br. 76/1993., 29/1997., 47/1999., 35/2008., 127/2009. i 151/2022.), članka 13. stavka 1. Odluke o osnivanju ustanove „Kino Edison, multimedijski centar za kulturno – turističke sadržaje“ (Glasnik Grada Karlovca br. 18 /2022), te suglasnosti Gradskog vijeća Grada Karlovca KLASA: URBROJ: od 2023. godine, Upravno vijeće Ustanove „Kino Edison, multimedijski centar za kulturno – turističke sadržaje“, na sjednici održanoj dana \_\_\_\_\_\_\_\_\_\_ 2023. godine, donosi

**STATUT**

**Ustanove „Kino Edison, multimedijski centar za kulturno–turističke sadržaje“**

**I.OPĆE ODREDBE**

**Članak 1.**

Ovim se Statutom ustanove „Kino Edison, multimedijski centar za kulturno–turističke sadržaje“ (u daljnjem tekstu: Ustanova) uređuje status, naziv, sjedište, djelatnost, pečat i štambilj, znak, zastupanje i predstavljanje, unutarnje ustrojstvo, tijela Ustanove, njihove ovlasti i način odlučivanja, opći akti, imovina i materijalno-financijsko poslovanje Ustanove, javnost rada i druga pitanja od važnosti za obavljanje djelatnosti i poslovanje Ustanove.

Izrazi koji se koriste u ovom Statutu, a imaju rodno značenje, koriste se neutralno i odnose se jednako na muški i ženski rod.

**Članak 2.**

Osnivač Ustanove je Grad Karlovac, Banjavčićeva 9, 47000 Karlovac, OIB: 25654647153.

Ustanova je samostalna u obavljanju svoje djelatnosti i poslovanju, sukladno zakonu, na zakonu utemeljenim propisima, Odluci o osnivanju, ovom Statutu, te drugim općim aktima Ustanove.

**II. STATUS, NAZIV I SJEDIŠTE**

**Članak 3.**

Ustanova „Kino Edison, multimedijski centar za kulturno–turističke sadržaje“ osnovana je kao ustanova u kulturi.

Skraćeni naziv Ustanove je: Ustanova „Kino Edison“.

Ustanova je osnovana u okviru projekta „ITU - Revitalizacija nekadašnjeg kina Edison u funkciji pokretanja integriranih turističkih programa u gradu Karlovcu“. Projekt je sufinanciran sredstvima Europske unije iz Europskog fonda za regionalni razvoj, Operativnog programa Konkurentnost i kohezija 2014.-2020., ugovorom KK.06.1.1.17.0001.

Korisnik projekta je Grad Karlovac, a partneri u projektu su Kinoklub Karlovac, Gradsko kazalište „Zorin dom“ i Turistička zajednica grada Karlovca.

**Članak 4.**

Sjedište Ustanove je u Karlovcu, Šetalište dr. Franje Tuđmana 13.

O promjeni naziva, sjedišta i statusa Ustanove odlučuje Osnivač, na prijedlog Upravnog vijeća Ustanove.

**III. PEČAT, ŠTAMBILJ I ZNAK**

**Članak 5.**

Ustanova u obavljanju svoje djelatnosti i pravnom prometu koristi pečat i štambilj.

Ustanova ima pečat okruglog oblika, na kojem je upisan naziv i sjedište Ustanove.

U svakodnevnom uredskom poslovanju Ustanova može koristiti štambilj pravokutnog oblika, na kojem su upisani puni naziv i sjedište Ustanove, a služi za ovjeravanje uredske dokumentacije i isprava u povodu radnji koje Ustanova poduzima u obavljanju svoje službe.

Ustanova ima znak kojeg čini karakteristična karlovačka Zvijezda kojoj je izmaknut jedan od njenih krakova u unutarnji prostor te izoliranom bojom dobiven univerzalni znak za početak, start, pokretanje medijskog sadržaja, bilo videa, glazbe ili prezentacije (eng. play). Znak je primjenjiv u dvije ili jednoj boji i definiran je knjigom grafičkih standarda.

Odluku o načinu korištenja znaka donosi ravnatelj Ustanove.

**DJELATNOST USTANOVE**

**Članak 6.**

Ustanova obavlja sljedeće djelatnosti:

- djelatnost upravljanja obnovljenom zgradom nekadašnjeg kina Edison sa svim pripadajućim

sadržajima u vlasništvu Grada Karlovca i drugim objektima u vlasništvu Grada Karlovca koje joj

povjeri Osnivač po posebnim odlukama;

- provodi, afirmira i potiče kulturno-umjetničko stvaralaštvo i druge aktivnosti od interesa za Grad

Karlovac u svrhu kulturnog, turističkog i gospodarskog razvoja Grada Karlovca;

- audiovizualne djelatnosti;

- pretprodukcija, proizvodnja i distribucija audiovizualnih djela uključujući djelatnost proizvodnje

filmova i video filmova, djelatnosti koje slijede nakon proizvodnje filmova i video filmova,

distribucija filmova i video filmova te djelatnosti prikazivanja filmova;

- komplementarne djelatnosti audiovizualnim djelatnostima;

- istraživanje i razvoj u području kulture;

- organizacija i održavanja raznih kulturnih i drugih programa;

- organizacija domaćih i međunarodnih filmskih programa i manifestacija;

- organizacija sastanaka i poslovnih sajmova;

- organiziranje savjetovanja, stručnih skupova, predavanja, tečajeva, seminara, izložbi, radionica i

sličnih skupova s područja kulture i audiovizualnih djelatnosti;

- izdavačke djelatnosti;

- iznajmljivanje prostora i opreme;

- djelatnosti pružanja usluga u posebnim oblicima turističke ponude sukladno Zakonu o pružanju

usluga u turizmu;

- pružanje usluga u trgovini, trgovina na malo u specijaliziranoj prodavaonici i trgovina na malo izvan

prodavaonice sukladno Zakonu o trgovini;

- prodaja na malo izdanja i proizvoda kojima se promiče kultura i audiovizualna djelatnost, u okviru

djelatnosti Ustanove;

-suradnja s udrugama, pojedincima i ustanovama na području kulture i audiovizualne djelatnosti.

Pored djelatnosti iz stavka 1. Ovog članka, Ustanova može obavljati i druge djelatnosti, ako se te djelatnosti u manjem opsegu ili uobičajeno obavljaju uz djelatnost iz stavka 1. ovog članka.

**Članak 7.**

Ustanova može promijeniti djelatnost.

Odluku o promjeni djelatnosti donosi Upravno vijeće uz prethodnu suglasnost Osnivača.

**IV. UNUTARNJE USTROJSTVO**

**Članak 8.**

Unutarnjim ustrojstvom osigurava se racionalan i djelotvoran rad Ustanove u cilju ostvarivanja obavljanja djelatnosti Ustanove.

Unutarnje ustrojstvo Ustanove uređuje se ovim Statutom u skladu sa pozitivnim zakonskim propisima, te aktom o osnivanju.

**Članak 9.**

Opis poslova i način rada unutarnjih ustrojstvenih jedinica uređuje se Pravilnikom o unutarnjem ustrojstvu Ustanove.

Pravilnik iz stavka 1. Ovog članka donosi Upravno vijeće na prijedlog ravnatelja.

**V. TIJELA USTANOVE**

**Članak 10.**

Tijela Ustanove su Upravno vijeće i ravnatelj.

**Upravno vijeće**

**Članak 11.**

Ustanovom upravlja Upravno vijeće.

Upravno vijeće ima tri (3) člana.

Dva (2) člana Upravnog vijeća imenuje i razrješava Gradonačelnik, a od toga jednog (1) člana Upravnog vijeća predlažu projektni Partneri iz članka 3. Statuta iz redova istaknutih kulturnih i znanstvenih djelatnika, pravnih, ekonomskih i financijskih stručnjaka.

Trećeg člana Upravnog vijeća imenuju zaposlenici Ustanove kao svog predstavnika sukladno zakonu kojim se uređuju radni odnosi.

Mandat predsjednika i članova Upravnog vijeća traje četiri godine i mogu biti ponovno imenovani.

Upravno vijeće ima predsjednika kojeg između sebe biraju članovi Upravnog vijeća.

Ravnatelj je dužan najkasnije dva mjeseca prije isteka mandata članova Upravnog vijeća o tome obavijestiti Osnivača.

**Članak 12.**

Upravno vijeće brine o ostvarivanju djelatnosti Ustanove te obavlja poslove utvrđene zakonom i ovim Statutom, a posebice:

* donosi Statut, uz prethodnu suglasnost Osnivača,
* donosi Pravilnik o unutarnjem ustrojstvu na prijedlog ravnatelja i druge opće akte određene zakonom i ovim Statutom,
* donosi programe rada i razvoja Ustanove na prijedlog ravnatelja i nadzire njihovo izvršavanje,
* donosi financijski plan i godišnji izvještaj o izvršenju financijskog plana te druge izvještaje sukladno propisima, na prijedlog ravnatelja,
* donosi godišnji plan nabave, na prijedlog ravnatelja,
* raspisuje i provodi natječaj za ravnatelja Ustanove, te predlaže Gradonačelniku imenovanje i razrješenje ravnatelja,
* predlaže Osnivaču statusne promjene te promjenu naziva i sjedišta Ustanove,
* odlučuje o promjeni djelatnosti Ustanove, uz prethodnu suglasnost Osnivača,
* prihvaća godišnje izvješće ravnatelja,
* daje Osnivaču i ravnatelju prijedloge i mišljenja o pojedinim pitanjima iz djelatnosti Ustanove te pitanjima značajnim za organizaciju rada i poslovanja,
* odlučuje o stjecanju, otuđivanju i opterećivanju imovine pojedinačne vrijednosti od 13.272,00 do 26.540,00 eura, a iznad 26.540,00 eura uz prethodnu suglasnost Gradonačelnika,
* obavlja i druge poslove određene zakonom, ovim Statutom i općim aktima Ustanove.

**Članak 13.**

Prvu konstituirajuću sjednicu Upravnog vijeća saziva privremeni ravnatelj najkasnije u roku od 30 dana od dana imenovanja članova Upravnog vijeća.

Do izbora predsjednika Upravnog vijeća, sjednicom Upravnog vijeća rukovodi privremeni ravnatelj.

Predsjednika Upravnog vijeća biraju članovi Upravnog vijeća između sebe.

Članovi Upravnog vijeća biraju predsjednika javnim glasovanjem.

Svaki član Upravnog vijeća može za predsjednika predložiti samo jednog kandidata.

Ako su istaknuta dva kandidata, glasuje se za svakog kandidata ponaosob abecednim redom prezimena. Glasovati se može samo za jednog kandidata.

Za predsjednika Upravnog vijeća izabran je kandidat koji je dobio većinu glasova članova Upravnog vijeća.

**Članak 14.**

Upravno vijeće poslove iz svoje nadležnosti obavlja na sjednicama.

Sjednice Upravnog vijeća saziva i njima rukovodi predsjednik Upravnog vijeća. Iznimno u slučaju spriječenosti sjednicom može predsjedavati član Upravnog vijeća kojeg odredi predsjednik.

Pisani pozivi s prijedlogom dnevnog reda i materijalima za raspravu dostavljaju se najkasnije pet (5) dana prije održavanja sjednice.

Iznimno od odredbe stavka 3. ovoga članka, ako za to postoje opravdani razlozi, poziv za sjednicu može se uputiti telefaksom, telefonom ili elektroničkim putem najkasnije dva (2) dana prije održavanja sjednice.

Predsjednik saziva sjednice na vlastitu inicijativu, a dužan ju je sazvati ako to od njega zatraži Osnivač, najmanje dva člana Upravnog vijeća, ili ravnatelj ustanove i to najkasnije u roku od 8 dana od dana dostavljenog pisanog zahtjeva.

**Članak 15.**

U radu Upravnog vijeća sudjeluje i ravnatelj, bez prava odlučivanja.

Upravno vijeće pravovaljano raspravlja i odlučuje kada je na sjednici prisutna većina članova Upravnog vijeća.

**Članak 16.**

Upravno vijeće odluke donosi većinom glasova članova Upravnog vijeća.

Glasovanje na sjednici je javno, osim ako Upravno vijeće ne odluči da se o pojedinoj točki dnevnog reda glasuje tajno.

**Članak 17.**

O radu na sjednici Upravnog vijeća vodi se zapisnik.

Zapisnik na sjednicama Upravnog vijeća vodi tajnik.

Zapisnik potpisuju predsjednik Upravnog vijeća i tajnik.

Upravno vijeće donosi Poslovnik o radu Upravnog vijeća kojim se pobliže uređuju pitanja iz djelokruga rada Upravnog vijeća koja nisu regulirana zakonom i ovim Statutom.

**Članak 18.**

Predsjednik i član Upravnog vijeća može biti razriješen dužnosti i prije isteka mandata na koji je imenovan ako:

* sam zatraži razrješenje,
* svojim radom grubo krši propise i opće akte ustanove,
* nesvjesno obavlja i neispunjava svoju dužnost predsjednika odnosno člana na način da svojim postupcima dovodi do poremećaja rada ili prouzroči štetu Ustanovi,
* je pravomoćnom sudskom odlukom utvrđeno da je počinio kazneno djelo za koje se izriče kazna zatvora,
* svojim ponašanjem povrijedi ugled Ustanove,
* u svim drugim slučajevima propisanim posebnim zakonom.

U slučaju kada članu Upravnog vijeća mandat prestane prije isteka vremena na koji je imenovan, odnosno izabran, novom članu Upravnog vijeća mandat traje do isteka mandata člana Upravnog vijeća umjesto kojeg je imenovan, odnosno izabran.

**Ravnatelj**

**Članak 19.**

Ravnatelj je poslovodni i stručni voditelj Ustanove.

Ustanovu zastupa i predstavlja ravnatelj, pojedinačno i samostalno te ima sva prava i obveze sukladno Zakonu o ustanovama, aktom o osnivanju te ovim Statutom.

Ravnatelj također predstavlja i zastupa Ustanovu pred sudovima, upravnim i drugim državnim tijelima te pravnim osobama s javnim ovlastima.

Ravnatelj organizira i vodi rad te cjelokupno poslovanje Ustanove.

Ravnatelj je odgovoran za zakonitost rada Ustanove, provedbu Statuta, odluka Upravnog vijeća i drugih tijela u Ustanovi.

**Članak 20.**

Ravnatelj može dati punomoć drugoj osobi da zastupa Ustanovu u pravnom prometu i to samo u granicama svojih ovlasti, a daje ju u obliku pisane punomoći sukladno odredbama zakona kojim se ureduju obvezni odnosi.

Punomoćnik može zastupati Ustanovu samo u granicama ovlasti i punomoći.

Osobe ovlaštene za potpisivanje financijskih dokumenata kod financijskih institucija imenuje ravnatelj.

**Članak 21.**

Ravnatelj obavlja poslove određene zakonom i ovim Statutom, a osobito:

* ustrojava i vodi poslovanje Ustanove,
* predstavlja i zastupa Ustanovu te poduzima sve pravne radnje u ime i za račun Ustanove u skladu sa ovlastima sukladno Zakonu, aktom o osnivanju te ovim Statutom,
* odgovara za zakonitost rada i financijsko poslovanje Ustanove,
* brine o ostvarenju projektnih ciljeva od strane Ustanove i brine o razvoju Ustanove,
* odlučuje o stjecanju, otuđenju i opterećenju imovine čija pojedinačna vrijednost ne prelazi iznos od 13.272,00 eura,
* predlaže Upravnom vijeću Statut i druge opće akte Ustanove, sukladno Zakonu i ovom Statutu,
* predlaže Upravnom vijeću Pravilnik o unutarnjem ustrojstvu i načinu rada,
* odlučuje o radnom odnosu i svim pravima iz radnog odnosa ostalih zaposlenika Ustanove sukladno Pravilniku o unutarnjem ustrojstvu i načinu rada,
* donosi poslovne odluke u skladu s propisima,
* predlaže Upravnom vijeću mjere za unaprjeđenje rada Ustanove,
* predlaže Upravnom vijeću plan rada i razvoja te financijski plan Ustanove,
* provodi odluke Upravnog vijeća i drugih tijela koje se odnose na Ustanovu,
* potpisuje ugovore koje sklapa Ustanova,
* organizira i usklađuje proces rada putem općih pismenih naloga, kao i neposrednih usmenih naloga voditeljima ustrojstvenih jedinica, a po potrebi i drugim zaposlenicima te daje radnicima Ustanove naloge za izvršenje poslova i zadataka te daje upute i koordinira rad Ustanove,
* imenuje i razrješava pomoćna tijela (povjerenstva, odbore) za obavljanje pojedinih poslova iz svog djelokruga,
* odlučuje o pravima radnika iz rada i po osnovi rada,
* odlučuje o podacima koji predstavljaju poslovnu tajnu ili se ne smiju objaviti,
* obavlja i druge poslove utvrđene zakonom, ovim Statutom i drugim općim aktima Ustanove.

**Članak 22.**

Ravnatelja imenuje i razrješava Gradonačelnik uz prethodno mišljenje Upravnog vijeća.

Ravnatelj najmanje jednom godišnje podnosi izvješće o svom radu i poslovanju Ustanove Upravnom vijeću i Osnivaču.

Ravnatelj se imenuje na četiri godine.

Ravnatelja u slučaju njegove odsutnosti i spriječenosti zamjenjuje osoba koju on za to ovlasti.

**Izbor i imenovanje ravnatelja**

**Članak 23.**

Za ravnatelja ustanove može se imenovati osoba koja ima završen diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij ili s njim izjednačen studij odnosno visoku stručnu spremu sukladno propisima koji su bili na snazi prije stupanja na snagu Zakona o znanstvenoj djelatnosti i visokom obrazovanju iz znanstvenih područja: društvene znanosti, humanističke znanosti, interdisciplinarna područja znanosti ili umjetničkog područja i interdisciplinarnih područja umjetnosti.

Za ravnatelja može se imenovati osobu koja osim općih uvjeta određenih zakonom ispunjava i sljedeće posebne uvjete:

− najmanje 5 godina rada u struci

− znanje jednog stranog jezika u govoru i pismu

− poznavanje rada na računalu

− radne, stručne i organizacijske sposobnosti,

- nekažnjavanost koja se dokazuje Uvjerenjem o nekažnjavanju izdanom od Općinskog suda,

Kandidati za ravnatelja dužni su, pored dokaza o ispunjavanju uvjeta iz stavka 1. i 2. ovoga članka, podnijeti i program rada i razvoja Ustanove za četverogodišnje razdoblje.

**Članak 24.**

Ravnatelj Ustanove imenuje se na temelju javnog natječaja objavljenog u javnim glasilima, a koji raspisuje i provodi Upravno vijeće Ustanove.

Odluku o raspisivanju javnog natječaja za imenovanje ravnatelja donosi Upravno vijeće prije isteka mandata ravnatelja.

U odluci Upravnog vijeća o raspisivanju natječaja za imenovanje ravnatelja utvrđuje se rok za prijavu kandidata, koji ne može biti kraći od osam dana od dana raspisivanja natječaja, rok u kojem se kandidati obavještavaju o izboru i koji ne može biti dulji od četrdeset pet dana od dana isteka roka za podnošenje prijava i drugi rokovi važni za provedbu postupka izbora ravnatelja.

U natječaju se objavljuju uvjeti koje kandidat mora ispunjavati i dokazi koji se moraju priložiti, vrijeme za koje se imenuje, rok do kojeg se primaju prijave i rok u kojem će kandidat biti obaviješten o izboru.

Pristupnici natječaju, uz prijavu na natječaj, obvezno prilažu sljedeću dokumentaciju:

• životopis,

• program rada za četverogodišnje mandatno razdoblje.

Upravno vijeće utvrđuje jesu li kandidati u natječaju za imenovanje ravnatelja ispunili sve uvjete natječaja. Upravno vijeće donosi odluku o prijedlogu kandidata za ravnatelja te istu dostavlja uz dokumentaciju predloženog kandidata Gradonačelniku.

U slučaju da Gradonačelnik ne imenuje ravnatelja predloženog od strane Upravnog vijeća, natječaj će se ponoviti, a do imenovanja ravnatelja na temelju ponovljenog natječaja, Gradonačelnik imenuje vršitelja dužnosti ravnatelja.

Za vršitelja dužnosti ravnatelja može se do imenovanja ravnatelja, a najdulje do godinu dana, bez provođenja javnog natječaja, imenovati osoba koja ima obrazovanje propisano člankom 23. stavkom 1. ovog Statuta, a na ovu dužnost može se imenovati i osoba koja nije djelatnik ustanove.

**Članak 25.**

Osoba imenovana za ravnatelja Ustanove sklapa s Upravnim vijećem ugovor o radu u punom radnom vremenu na vrijeme od četiri (4) godine.

Ugovor iz stavka 1. ovoga članka u ime Upravnog vijeća, sklapa predsjednik Upravnog Vijeća.

**Članak 26.**

Ravnatelj Ustanove može biti razriješen dužnosti prije isteka vremena na koje je imenovan:

* na osobni zahtjev,
* ako nastanu takvi razlozi koji po posebnim propisima ili propisima kojima se uređuju radni odnosi dovedu do prestanka ugovora o radu,
* ako ravnatelj ne postupa po propisima ili općim aktima Ustanove, ili neosnovano ne izvršava odluke tijela osnivača i Ustanove ili postupa protivno njima i svojim ovlaštenjima,
* ako ravnatelj svojim nesavjesnim ili nepravilnim radom prouzroči Ustanovi veću štetu, ako zanemaruje ili nesavjesno obavlja svoje dužnosti tako da su nastale ili mogu nastati veće smetnje u obavljanju djelatnosti Ustanove,
* ako se ne prihvati izvješće o radu i poslovanju Ustanove.

Prije donošenja odluke o razrješenju, ravnatelju se mora dati mogućnost da se izjasni o razlozima razrješenja.

U slučaju razrješenja ravnatelja, Gradonačelnik imenuje vršitelja dužnosti ravnatelja, najduže na vrijeme od jedne godine.

U roku od 30 dana od dana imenovanja vršitelja dužnosti ravnatelja, Upravno vijeće će pokrenuti postupak izbora i imenovanja ravnatelja Ustanove.

**VI. PLAN RADA I PLANIRANJE RAZVOJA USTANOVE**

**Članak 27.**

Imovinu Ustanove čine nekretnine i pokretnine u vlasništvu Ustanove, sredstva stečena pružanjem usluga, sredstva za rad osigurana u proračunu Osnivača i/ili pribavljena iz drugih izvora. Ustanova odgovara za sve svoje obveze cijelom svojom imovinom.

Grad Karlovac kao Osnivač Ustanove, solidarno i neograničeno odgovara za obveze Ustanove.

Ustanova ne može bez suglasnosti Osnivača steći, opteretiti ili otuđiti nekretnine kao i sve pokretnine, nastale kao rezultat Projekta i rada Ustanove.

Sukladno Ugovoru o provedbi projekta „ITU - Revitalizacija nekadašnjeg kina Edison u funkciji pokretanja integriranih turističkih programa u gradu Karlovcu, KK.1.1.17.0001, Grad Karlovac kao Osnivač Ustanove će prenijeti na Ustanovu kao krajnjeg korisnika vlasništvo, kao i pravo vlasništva nad intelektualnim pravima povezanima s rezultatima Projekta.

**Članak 28.**

Upravno vijeće odlučuje o raspodjeli sredstava Ustanove donošenjem financijskog plana prihoda i rashoda.

Sredstva iz proračuna koriste se samo za namjene za koje su dodijeljena.

Ako u obavljanju svoje djelatnosti Ustanova na kraju kalendarske godine ostvari dobit, ta se dobit upotrebljava isključivo za obavljanje i razvoj djelatnosti Ustanove sukladno programu rada i razvitka Ustanove, ako Upravno vijeće ili Osnivač ne odluči drugačije.

Ustanova je proračunski korisnik te primjenjuje sustav proračunskog računovodstva.

Nalogodavac i odgovorna osoba za pravilno planiranje i izvršavanje financijskog plana je ravnatelj.

**Članak 29.**

Ustanova donosi financijski plan prije početka godine na koju se plan odnosi.

Ako se financijski plan ne donese u propisanom roku, donosi se privremeni financijski plan za razdoblje najdulje za 3 (tri) mjeseca.

Odluku o financijskom planu i privremenom financijskom planu donosi Upravno vijeće.

**VII. JAVNOST RADA USTANOVE**

**Članak 30.**

Rad Ustanove je javan.

Ustanova je dužna akt o osnivanju, statut te druge opće akte koji uređuju obavljanje njezine djelatnosti objaviti na svojim mrežnim stranicama na lako pretraživ način i u strojno čitljivom obliku.

Ustanova upoznaje javnost o organizaciji rada Ustanove, uvjetima rada, načinu pružanja usluga i obavljanju poslova iz svoje djelatnosti davanjem informacija u medijima.

**VIII. ZAŠTITA TAJNOSTI PODATAKA**

**Članak 31.**

Poslovnom tajnom smatraju se isprave i podaci čije bi priopćavanje ili davanje na uvid neovlaštenim osobama bilo protivno poslovanju Ustanove ili štetilo njenom poslovnom ugledu odnosno interesu.

Poslovnom tajnom smatraju se:

* dokumenti koje Ravnatelj proglasi poslovnom tajnom,
* podaci koje nadležna tijela kao povjerljive priopće Ustanovi,
* mjere i način postupanja u izvanrednim okolnostima kao i dokumenti koji se odnose na obranu,
* druge isprave i podaci čije bi priopćavanje neovlaštenoj osobi bilo protivno interesima Ustanove, njezinog osnivača, te državnih organa i tijela.

Isprave i podatke koji predstavljaju poslovnu tajnu mogu nadležnom tijelu priopćavati samo ravnatelj ili osoba koju on za to izričito ovlasti.

Obveza čuvanja tajnih podataka traje i nakon prestanka radnog odnosa u Ustanovi, sukladno pozitivnim propisima.

**IX. OPĆI AKTI**

**Članak 32.**

Opći akti Ustanove su: Statut, pravilnici, poslovnici i odluke kojima se ureduju pojedina pitanja iz djelatnosti Ustanove.

Statut je temeljni akt Ustanove, a donosi ga Upravno vijeće uz prethodnu suglasnost Osnivača.

**Članak 33.**

Izmjene i dopune općih akata donose se po istom postupku kao i sami opći akti.

Opći akti stupaju na snagu osmog dana od njihove objave na oglasnoj ploči Ustanove ili u službenom glasilu.

Opće akte Ustanova je dužna objaviti na svojim mrežnim stranicama na lako pretraživ način i u strojno čitljivom obliku.

**X. PRIJELAZNE I ZAVRŠNE ODREDBE**

**Članak 34.**

Na međusobna prava i obveze Osnivača i Ustanove, a koja nisu uređena ovim Statutom i Odlukom o osnivanju ustanove „Kino Edison, multimedijski centar za kulturno- turističke sadržaje“, primjenjuju se odredbe Zakona o ustanovama (Narodne novine, br. 76/93, 29/97, 47/99, 35/08, 127/2019 i 151/2022), Zakona o kulturnim vijećima i financiranju javnih potreba u kulturi ( Narodne novine br. 83/2022), Ugovora o provedbi projekta „ITU - Revitalizacija nekadašnjeg kina Edison u funkciji pokretanja integriranih turističkih programa u gradu Karlovcu“, KK.06.1.1.17.0001 koji je sufinanciran iz Europskog fonda za regionalni razvoj, Operativni program Konkurentnost i kohezija 2014-2020 i drugih propisa koji se odnose na djelatnost Ustanove.

**Članak 35.**

Statut Ustanove stupa na snagu osmog dana od dana objave na oglasnoj ploči Osnivača.

U Karlovcu, \_\_\_\_\_\_\_\_\_\_\_\_\_\_\_

Predsjednica Upravnog vijeća